22.7% kanak-kanak lengkap vaksinasi, 42.8% terima dos pertama

Sebanyak 806,532 atau 22.7% kanak-kanak berumur lima hingga 11 tahun telah melengkapkan vaksinasi di bawah Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan laman web CovidNow, sebanyak 1,518,923 atau 42.8% kanak-kanak dalam kumpulan sama telah menerima sekurang-kurangnya satu dos vaksin.Bagi remaja berumur 12 hingga 17 tahun, sebanyak 2,892,051 atau 93% telah lengkap vaksinasi manakala 2,990,315 atau 96.2% menerima sekurang-kurangnya satu dos vaksin.Sejumlah 16,029,483 individu dewasa atau 68.1% telah menerima dos penggalak manakala 22,966,486 atau 97.6% melengkapkan kedua-dua dos vaksin dan 23,242,789 (98.8%) menerima sekurang-kurangnya satu dos vaksin.Sebanyak 32,106 dos vaksin Covid-19 harian diberikan semalam melibatkan 7,973 dos pertama, 19,923 dos kedua dan 4,210 dos penggalak, menjadikan jumlah keseluruhan pemberian vaksin menerusi Program Imunisasi Covid-19 Kebangsaan (PICK) kini 70,233,232.Menurut portal GitHub KKM, 10 kematian akibat Covid-19 dilaporkan semalam dengan masing-masing dua kes di Selangor, Terengganu dan Pulau Pinang, manakala masing-masing satu kes di Putrajaya, Melaka, Kedah dan Johor.


Penjenamaan semula KLIA, klia2 tidak libatkan peruntukan kerajaan, kata Loke

Kos penjenamaan semula terminal Lapangan Terbang Antarabangsa Kuala Lumpur (KLIA) dan klia2, tidak melibatkan sebarang peruntukan daripada Kementerian Pengangkutan.
Menterinya Anthony Loke berkata kos penjenamaan tersebut termasuk dari segi pemasaran dan papan tanda, akan ditanggung pihak Malaysia Airports Holdings Bhd (MAHB).
“Dari segi penjenamaan semula KLIA dan klia2 kepada Terminal 1 dan Terminal 2, itu permohonan daripada MAHB, ia tiada kena-mengena dengan kerajaan. Pihak MAHB memohon supaya ia dipertimbangkan.
“Ia lebih kepada pemasaran lapangan terbang tersebut. Kos penjenamaan ini tidak melibatkan peruntukan daripada pihak kementerian,” katanya ketika menggulung perbahasan Rang Undang-undang Perbekalan 2023 bagi kementerian itu, di peringkat jawatankuasa di Dewan Rakyat semalam.
Mengenai sebuah kapal kargo berdaftar di Malaysia, MV Dai Cat 06 yang dilaporkan hilang sejak Januari lepas, Loke berkata siasatan masih dijalankan dan sehingga kini, belum ada petunjuk berkenaan lokasi kapal tersebut.
Loke berkata pihaknya dengan kerjasama Kementerian Luar, akan terus memantau perkembangan siasatan berhubung kehilangan kapal tersebut.
Pada 9 Januari lepas, kapal kargo yang membawa muatan batang paip bernilai RM726,205 berserta lima kru, dipercayai hilang di perairan Indonesia dan laporan berhubung kejadian berkenaan dibuat ejen kapal tersebut pada hari sama.
Sementara itu, beliau memaklumkan pihaknya sedang dalam proses memuktamadkan perolehan 10 set tren bagi perkhidmatan tren elektrik (ETS), serta 12 set bagi perkhidmatan Komuter Utara dengan peruntukan masing-masing berjumlah RM574 juta dan RM297 juta.
Beliau berkata perolehan itu bagi menambah kekerapan perkhidmatan yang disediakan Kereta Api Tanah Melayu Bhd (KTMB) khususnya ke utara tanah air.
“Sama ada kita gunakan model kita beli terus melalui perolehan tender atau pun ‘lease’ model iaitu proses sewaan dengan pembekal sewakan (tren) kepada kita sebagai operator dan mereka bertanggungjawab untuk penyelenggaraan,” katanya.
Dewan Rakyat kemudian meluluskan peruntukan berjumlah RM1.54 bilion bagi Kementerian Pengangkutan dalam Belanjawan 2023 di peringkat jawatankuasa, melalui undian suara majoriti.


Raja Charles adakan lawatan diraja pertama ke Jerman

Raja Charles III akan memulakan lawatan tiga hari ke Jerman pada Rabu.
Ketibaan Raja Charles dan Permaisuri Camilla akan disambut oleh Presiden Jerman Frank-Walter Steinmeier dan Wanita Pertama Elke Buedenbender di Gerbang Brandenburg Berlin dan diikuti acara penghormatan tentera.
Selepas ucapan awal, pasangan diraja itu akan bergerak ke kediaman presiden Jerman, Istana Bellevue, untuk jamuan rasmi.
Pada Khamis, Charles dijangka menyampaikan ucapan di Bundestag, Parlimen Jerman, dan melawat tentera British yang ditempatkan berhampiran Berlin serta bertemu pelarian Ukraine.
Pada Jumaat, kerabat diraja itu akan berkunjung ke bandar pelabuhan utara Hamburg untuk melawat projek tenaga boleh baharu serta tugu peringatan Perang Dunia II.
Charles juga dijangka menandatangani Golden Book of Hamburg, yang pernah ditandatanganinya pada 1987 semasa lawatan bersama isterinya ketika itu, Puteri Diana.


Rasuah ‘pembunuh senyap’ kredibiliti penjawat awam

Budaya rasuah dan salah guna kuasa dalam kalangan penjawat awam di negara ini, ibarat barah yang dibimbangi akan merosakkan institusi kerajaan secara perlahan.Hal ini terbukti berdasarkan statistik tangkapan Suruhanjaya Percegahan Rasuah Malaysia (SPRM) daripada 2015 sehingga Oktober tahun ini, apabila seramai 2,607 penjawat awam ditahan kerana terbabit dalam gejala tidak sihat itu.Timbalan Ketua Pesuruhjaya (Pencegahan) SPRM Shamshun Baharin Mohd Jamil berkata, tangkapan melibatkan kumpulan pelaksana merekodkan jumlah tertinggi iaitu 1,884 individu, diikuti kumpulan pengurusan dan profesional seramai 658.“Kumpulan pengurusan tertinggi pula mencatatkan 65 individu. Kita tidak mahu kerana segelintir individu ini, akan merencatkan kelancaran pembangunan negara dan kredibiliti penjawat awam.“Disebabkan itu usaha menangani dan memastikan negara terutamanya penjawat awam bebas rasuah adalah tanggungjawab bersama, dan bukan hanya terletak di bahu SPRM sahaja,” katanya kepada Bernama dalam temubual eksklusif di pejabat SPRM di Putrajaya baru-baru ini.Shamshun berkata sempena sambutan Hari Anti Rasuah Antarabangsa (Hara) hari ini, SPRM memberi fokus kepada pihak berkuasa tempatan (PBT), dengan bertemakan “PBT Perangi Pemberi Rasuah”.Katanya, PBT adalah salah satu fokus dalam Pelan Antirasuah Nasional (NACP) dan pihaknya sedia bekerjasama membantu PBT, dalam menangani masalah rasuah dan penyalahgunaan kuasa selain penyelewengan.“PBT ini banyak isu dan bukan sahaja rasuah, tetapi juga isu perkhidmatan yang selalu dipertikaikan orang ramai,” katanya.Katanya ini adalah usaha mentransformasikan PBT menjadi organisasi berintegriti tinggi dan bebas rasuah.Beliau turut menyarankan PBT untuk membangunkan Pelan Antirasuah Organisasi (OACP) tersendiri, dalam usaha memerangi gejala rasuah secara komprehensif, sekali gus memperlihatkan komitmen seluruh warga kerja dalam memerangi rasuah, selain bertindak sebagai peringatan dan amaran mengenai PBT tidak menerima rasuah.Katanya Majlis Perbandaran Taiping antara yang pertama dalam kalangan 149 PBT di Malaysia, membangunkan pelan tersebut dan mencerminkan komitmen serta sokongan warga MPT dalam memerangi rasuah, malah secara tidak langsung menjadi pembakar semangat SPRM untuk terus memerangi rasuah serta salah guna kuasa secara habis-habisan.“Kita sedia membantu PBT lain dalam menyediakan OACP, dengan memberi nasihat dan kerjasama dengan pegawai terbabit,” katanya.


Kembali jadi PM? Kita tunggu, kata Muhyiddin

Perdana menteri sementara Muhyiddin Yassin dilihat tidak menolak kemungkinan kembali memegang jawatan tertinggi dalam negara itu ketika Yang di-Pertuan Agong hari ini akan memulakan langkah mengenal pasti sokongan terhadap beberapa calon untuk mengisi kekosongan jawatan perdana menteri.“Kita tunggu,” katanya ketika ditanya sama ada wujud kemungkinan beliau kembali memegang jawatan perdana menteri pada sesi soal jawab selepas perutusan peletakan jawatan beliau semalam.“Sepatutnya tidak berlaku macam ni kan. Saya percaya, sebelum saya berhenti, sayalah perdana menteri waktu itu yang mempunyai majoriti terbesar. I think you can confirm on that issue,” katanya pada satu sidang media bersama beberapa pengarang media arus perdana di Putrajaya semalam sebaik sahaja meletakkan jawatan dan dilantik sebagai perdana menteri sementara.Jika Muhyiddin kembali memegang jawatan tertinggi dalam negara, ia akan menjadi detik bersejarah kerana bakal mencatat kali ketiga Muhyiddin kembali memegang jawatan tertinggi negara selepas jatuh akibat kemelut kuasa.Pada 2015, beliau dipecat daripada Kabinet oleh perdana menteri Najib Razak kerana mempersoalkan penglibatan ahli Parlimen Pekan itu dalam skandal 1MDB.Selepas keluar dari Umno, beliau menubuhkan Bersatu dan berjuang bersama parti-parti pembangkang pada Pilihan Raya Umum 2018 dan kembali menjadi menteri kanan dalam Kabinet diketuai Dr Mahathir Mohamad.Selepas kerajaan Pakatan Harapan tumbang pada 2020, Muhyiddin dilantik sebagai perdana menteri.Semalam, beliau mengumumkan peletakan jawatan, mengatakan pentadbiran kerajaannya yang menumpukan usaha melawan pandemik diganggu kumpulan kleptokrat yang merujuk kepada Najib dan ahli-ahli Parlimen yang bersekutu dengannya.Muhyiddin juga berkata jelas tiada individu lain yang memiliki sokongan majoriti ahli-ahli Parlimen.“Pernah juga satu ketika ada seorang ahli Parlimen, katanya dia ada convincing and formidable, tapi tak dengar pun, not even convincing, not even formidable.“Kerana saya tahu, kita orang politik, kita ada maklumat yang tidak ada satu pihak pun yang mempunyai jumlah majoriti lebih besar dari saya,” katanya.Muhyiddin berkata kini terserah kepada Agong untuk memutuskan siapakah calon yang pada hematnya memiliki sokongan majoriti ahli-ahli Parlimen selari dengan peruntukan Perlembagaan.“Dalam perlembagaan, Yang di-Pertuan Agong hendaklah mencari seorang perdana menteri yang baru mengikut cara yang difikirkan sesuai. Macam yang lepas, saya terpilih menerusi SD, dipanggil dua kali, dan apakah Agung akan buat begitu? Itu luar batas kuasa saya,” kata Muhyiddin.Muhyiddin yang mengetuai gabungan Perikatan Nasional (PN) adalah antara pemimpin parti yang dipanggil mengadap di Istana Negara hari ini bagi menyerahkan nama calon daripada setiap parti.“Apakah saya akan menawarkan diri saya sebagai calon? Itu saya tak tau lagilah.”Bagaimanapun beliau memberikan peringatan ketidakstabilan akan terus berlaku jika angka sokongan masih tidak berubah.“Malahan kalau ada pilihan lain pun, mungkin dia ada dua atau tiga majoriti saja.”Seseorang perdana menteri yang dilantik Agong adalah tertakluk kepada usul undi percaya dalam sidang Dewan Rakyat akan datang, termasuk Belanjawan 2022 yang akan dibentangkan tahun ini.


UK, Hong Kong turut alami penurunan dalam Fitch Ratings, kata menteri

United Kingdom dan Hong Kong turut mengalami penurunan dalam penarafan Fitch Ratings dan tindakan Pakatan Harapan (PH) mempolitikkan isu ini adalah tidak bertanggungjawab, kata Menteri Kewangan Tengku Zafrul Aziz.Katanya, kenyataan Majlis Presiden PH yang mengelirukan mengenai penurunan satu anak tangga Malaysia daripada A- kepada BBB+ yang diumumkan 4 Disember lalu oleh firma penarafan antarabangsa itu sudah dijangka akan dijadikan modal politik untuk menyerang kerajaan.“Malaysia bukan satu-satunya negara yang diturun taraf oleh Fitch. Sebanyak 100 negara mengalami penurunan penarafan tahun ini termasuk United Kingdom (UK), Hong Kong, Chile dan Laos,” kata Zafrul dalam satu kenyataan disiarkan di Facebook.PH dalam satu kenyataan pada Isnin mengatakan penurunan dalam penarafan Fitch Ratings menunjukkan kegagalan perancangan dasar serta tatakelola kerajaan lanjutan daripada ketidaktentuan politik.Zafrul mempersoalkan apakah sebenarnya yang dimahukan PH daripada isu penarafan ini.Menurut Zafrul, pada 24 Ogos lepas Pengerusi PH Anwar Ibrahim sendiri menyatakan di Dewan Rakyat penarafan bukan isu utama yang patut diberatkan kerajaan dan soal defisit tidak menjadi persoalan kerana tumpuan sekarang adalah untuk menjana pertumbuhan.“Pada bulan sama, YB Bagan, Lim Guan Eng, pula dalam Dewan Rakyat menyeru kerajaan berbelanja lebih dalam senario wabak Covid-19 ini walaupun hutang akan naik, defisit fiskal akan naik tetapi ini amat diperlukan,” katanya merujuk kepada Lim yang juga bekas menteri kewangan.Zafrul mempersoalkan apakah sebenarnya yang dimahukan PH daripada isu penarafan ini.“Sukar untuk kita fahami jika semalam mereka mendesak kerajaan jangan terlalu hiraukan hutang dan rating, tetapi hari ini pula menyelar kerajaan kerana kejatuhan rating itu.”Zafrul berkata firma penarafan antarabangsa itu beberapa kali dalam laporan mereka menyatakan penurunan penarafan berkaitan ketidaktentuan situasi politik negara dan pada masa sama, Fitch Ratings dalam kenyataan mereka mengiktiraf pelbagai usaha kerajaan.“Pertama, unjuran pengurangan defisit fiskal daripada 6% kepada 5.4% untuk 2021 dan seterusnya kepada 4.5% sehingga 2023 dikatakan sasaran yang boleh dicapai.“Kedua, kerajaan mengunjurkan pertumbuhan ekonomi antara 6.5% ke 7.5% bagi 2021. PH sering mengatakan unjuran ini terlalu optimistik, namun Fitch Ratings sendiri mengunjurkan pertumbuhan pada kadar 6.7% sejajar dengan unjuran kita sendiri.“Institusi lain seperti IMF (Tabung Kewangan Antarabangsa) pula mengunjurkan pertumbuhan sehingga 7.8% iaitu lebih tinggi daripada unjuran kerajaan. Ini secara amnya menunjukkan keyakinan kepada kebolehan ekonomi Malaysia untuk melonjak kembali.“Ketiga, walaupun penarafan diturunkan, tinjauan atau ‘outlook’ bertukar daripada negatif kepada stabil,” katanya.Zafrul mempersoalkan pendirian bercanggah ini dan PH diminta menyatakan yang mana satu lebih penting – sama ada penarafan dan rating atau perbelanjaan untuk rakyat.Katanya, ahli Parlimen PH sendiri di Dewan Rakyat menyatakan kerajaan perlu meningkatkan perbelanjaan kerana peruntukan memerangi Covid-19 tidak mencukupi.Zafrul berharap “YB” terbabit akan konsisten dalam menyokong rang undang-undang (RUU) yang diusulkan kerajaan untuk menambah peruntukan Kumpulan Wang Covid-19 sebanyak RM20 bilion dalam sidang Parlimen yang sedang berlangsung ketika ini.


Mahkamah Tinggi sedang tulis semula undang-undang, kata hakim rayuan berkait kerakyatan setara

Hanya kanak-kanak yang lahir di luar negara berbapakan warganegara Malaysia berhak mendapat kerakyatan Malaysia melalui kuat kuasa undang-undang, demikian putus Mahkamah Rayuan.
Hakim Kamaludin Md Said berkata demikian dalam alasan penghakiman bertulisnya bagi keputusan majoriti 2-1 pada Jumaat lepas yang memutuskan bahawa kanak-kanak dilahirkan di luar negara oleh ibu warganegara Malaysia yang berkahwin dengan warga asing tidak berhak mendapat kerakyatan Malaysia.
Beliau berkata perkataan "bapa" dalam Seksyen 1(b) Bahagian II Jadual Kedua Perlembagaan Persekutuan merujuk hanya kepada bapa serta tidak termasuk ibu dan ini bermakna ia menghalang ibu warganegara Malaysia yang berkahwin dengan warga asing mewariskan status kerakyatan kepada anak yang dilahirkan di luar negara.
Katanya adalah menjadi hasrat penggubal Perlembagaan Persekutuan bahawa kerakyatan melalui kuat kuasa undang-undang bagi kanak-kanak yang lahir pada atau selepas Hari Malaysia harus mengikut status bapa.
"Pada pandangan saya, mahkamah tidak sepatutnya mempertikai kenapa undang-undang itu digubal atau sama ada Parlimen telah mengambil memutuskan untuk menggubal undang-undang itu namun tugas mahkamah ialah mentafsir undang-undang yang digubal dengan sewajarnya," katanya.
Kamaludin berkata remedi bagi ibu warganegara Malaysia yang berkahwin dengan warga asing untuk mendapatkan status kerakyatan bagi anak mereka yang dilahirkan di luar negara diperuntuk di bawah Perkara 15(2) Perlembagaan Persekutuan.
Beliau berkata aduan para ibu bukanlah terhadap undang-undang sedia ada iaitu Perkara 15 (2) yang memperuntuk remedi kepada mereka untuk memohon status kerakyatan bagi anak mereka sebaliknya adalah terhadap pihak berkuasa yang meluluskan atau sistem yang digunakan ketika ini.
"Sistem itu boleh diperbaiki atau diubah. Saya setuju isu ini perlu ditangani oleh pihak berkuasa yang berkenaan," katanya.
Beliau juga berpandangan bahawa Mahkamah Tinggi sedang menulis semula undang-undang berkaitan pemberian status kerakyatan kepada kanak-kanak yang dilahirkan di luar Malaysia ia mengguna pakai undang-undang sedia ada dan dasar yang telah berkuat kuasa untuk mencari remedi kepada aduan para ibu dengan mentafsirkan bahawa perkataan "bapa" juga boleh merujuk kepada ibu.
Pada Jumaat lepas, Mahkamah Rayuan memutuskan bahawa kanak-kanak yang dilahirkan di luar negara oleh ibu warganegara Malaysia yang berkahwin dengan warga asing tidak berhak mendapat kerakyatan Malaysia melalui kuat kuasa undang-undang.
Kamaludin dan hakim Azizah Nawawi membuat keputusan itu selepas membenarkan rayuan kerajaan, Kementerian Dalam Negeri dan Ketua Pengarah Jabatan Pendaftaran Negara (JPN) untuk mengetepikan perintah Mahkamah Tinggi yang mengisytiharkan kanak-kanak lahir di luar negara oleh ibu warganegara Malaysia yang berkahwin dengan warga asing berhak mendapat kerakyatan Malaysia manakala hakim S Nantha Balan menentang.
Rayuan itu membabitkan Persatuan Sokongan Keluarga dan Kebajikan Selangor & Kuala Lumpur (Family Frontiers) serta enam wanita Malaysia yang berkahwin dengan warga asing.
Mereka memohon mahkamah mengeluarkan perintah agar semua agensi kerajaan termasuk JPN, Jabatan Imigresen dan Kedutaan Malaysia mengeluarkan dokumen berkaitan kerakyatan (seperti pasport dan kad pengenalan) kepada kanak-kanak yang dilahirkan di luar negara oleh ibu warganegara Malaysia yang berkahwin dengan warga asing.
Pada hari sama, panel itu turut menolak rayuan seorang wanita berumur 24 tahun iaitu Mahisha Sulaiha Abdul Majeed terhadap keputusan Mahkamah Tinggi pada 2020 yang menolak samannya untuk mendapatkan satu deklarasi bahawa beliau berhak menjadi rakyat Malaysia.
Dalam alasan penghakimannya, Kamaludin berkata proses Parlimen adalah cara yang lebih baik untuk menyelesaikan isu membabitkan persoalan kontroversial dan rumit yang dicetuskan oleh dilema moral serta sosial.
Beliau juga berkata Perkara 14(1)(b) Perlembagaan Persekutuan dan Seksyen 1(b) Bahagian II Perlembagaan Persekutuan tidak melakukan diskriminasi jantina terhadap wanita.
Dalam penghakiman minoriti yang memihak kepada para ibu terbabit, Nantha Balan berkata adalah tidak wajar bagi kerajaan untuk mengatakan bahawa tidak ada diskriminasi terhadap ibu warganegara Malaysia yang tidak dapat mewariskan kerakyatannya kepada anak mereka yang dilahirkan di luar negara.


Kes harian kekal bawah 10,000 jangkitan, 12 lagi terkorban

9,705 kes baru Covid-19 direkodkan hari ini menjadikan jumlah keseluruhan sebanyak 4,382,402 kes.Sebanyak 14,346 pesakit turut dilaporkan sembuh, menjadikan jumlah keseluruhan kes sembuh sebanyak 4,238,471.Ketika ini 108,522 kes aktif direkodkan, dengan 105,745 atau 97.4% daripadanya sedang menjalani kuarantin kendiri.Dalam pada itu, 375 (0.3%) kes kini berada di pusat kuarantin sementara 2,268 (2.1%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 134 kes dan 81 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 52.3% dengan kes Covid-19 merangkumi 15.6%.12 korban akibat wabak itu turut dilaporkan, termasuk enam kes kematian sebelum tiba ke hospital.Setakat ini, kes keseluruhan kematian adalah sebanyak 35,409 orang.


Anggaplah diri anda pembawa Covid-19

Anggaplah kita semua adalah pembawa virus Covid-19 yang tidak bersimptom.Maka dengan itu, secara tersendirinya, kita dapat melindungi orang tersayang.Jika kita adalah pembawa Covid-19, sudah tentu kita tidak mahu melawat ibu bapa kita yang tua, apatah lagi bersalam dan berpeluk dengan mereka.Sekadar panggilan video adalah luahan kasih sayang tertinggi berbanding pelukan dan salam yang boleh membawa maut.Jika kita adalah pembawa Covid-19, sudah tentu kita akan duduk di rumah dan tidak merayau.Kita akan sedaya upaya menjaga jarak dan kebersihan di rumah.Kita tidak akan terfikir ingin keluar berjalan-jalan, berjogging mahupun mencari alasan membeli makanan.Kita akan mencari alternatif supaya asalkan tidak menjangkiti orang lain termasuklah menggunakan perkhidmatan dalam talian untuk memesan makanan.Jika kita adalah pembawa Covid-19, sudah tentu kita cuba mengelakkan berjumpa sahabat-sahabat meskipun rindu.Kerana sayangkan mereka, kita mahukan mereka sentiasa sihat dan selamat.Oleh itu, dengan tersendirinya kita akan mengelak berjumpa dengan mereka meskipun diajak bertalu-talu.Norma baru ini adalah luahan kasih sayang tertinggi.Jika kita adalah pembawa Covid-19, sudah tentu pelitup muka dan menjaga jarak sosial menjadi suatu kebiasaan demi melindungi orang tersayang.Ramai yang tidak mampu mengikuti prosedur operasi standard (SOP) yang ditentukan kerajaan kerana masing-masing menganggap diri adalah bebas Covid-19 dan virus itu susah menjangkiti diri.Ramai yang juga tidak mampu membayangkan betapa susahnya keluarga terdekat apabila kita terkena Covid-19.Semua terpaksa dikuarantin.Kita terpaksa tinggalkan anak-anak, cucu-cucu, isteri, suami dan ibu bapa lalu berpindah ke pusat kuarantin yang disediakan kerajaan.Rakan-rakan sekerja kita juga terpaksa dikuarantin.Operasi syarikat terganggu sehingga menjejaskan pendapatan, dan mungkin menyebabkan syarikat terpaksa membuang pekerja untuk terus hidup di dalam situasi ekonomi yang mencabar.Bayangkan kalau jika kita terpaksa dimasukkan ke unit rawatan rapi (ICU).Ketika sakit merana, hidung disumbat bantuan oksigen, tiada siapa yang boleh melawat.Jika mati, tiada ahli keluarga yang boleh bersama di dalam perjalanan terakhir.Oleh itu, beringatlah kita sebelum kena.Hanya dengan menganggap diri kita sebagai pembawa Covid-19, maka segala SOP menjadi mudah untuk dipatuhi, dan itu adalah luahkan kasih sayang yang tertinggi untuk keluarga, sahabat dan manusia sejagat selain mengambil apa-apa vaksin yang ada dengan kadar segera.


Sektor pendidikan di negeri beralih fasa PPN dibuka selepas 2 minggu

Kementerian pendidikan (KPM) hari ini berkata operasi institusi pendidikan di negeri yang beralih fasa Pelan Pemulihan Negara (PPN) hanya akan dilaksanakan selepas dua minggu tarikh peralihan tersebut.Justeru itu, institusi pendidikan di bawah KPM bagi Johor akan bermula pada 10 Oktober depan selepas ia beralih ke Fasa Dua PPN.“Pembukaan institusi pendidikan bawah KPM bagi negeri Pahang pula kekal pada 4 Oktober 2021 berdasarkan ketetapan pengoperasian institusi pendidikan bagi negeri Fasa Dua PPN.“Memandangkan negeri Pahang akan beralih ke Fasa Tiga pada 24 September 2021, maka pengoperasian institusi pendidikan di negeri Pahang akan beroperasi berdasarkan ketetapan negeri Fasa Tiga PPN bermula pada 11 Oktober 2021,” kata KPM dalam satu kenyataan hari ini.Menurut KPM, Majlis Keselamatan Negara (MKN) telah memberi kelulusan untuk murid kelas Tingkatan Enam Semester Dua dan kelas peperiksaan antarabangsa (IGCSE O-Level) di negeri Fasa Satu akan hadir ke institusi pendidikan tanpa penggiliran.Sehubungan itu, pengoperasian institusi pendidikan di negeri Kedah akan bermula pada 10 Oktober 2021 untuk kumpulan murid tersebut. Murid lain kekal mengikuti pengajaran dan pembelajaran di rumah (PdPR).Bagaimanapun, bagi institusi pendidikan bawah KPM di negeri lain yang tidak terlibat dengan peralihan fasa pada 24 September 2021, akan kekal membuka operasi berdasarkan ketetapan fasa sedia ada seperti yang diumumkan KPM sebelum ini.12 September lalu, Menteri Pendidikan Radzi Jidin mengumumkan pembukaan semula sekolah di seluruh negara akan dilaksanakan berdasarkan fasa-fasa yang ditetapkan di bawah PPN dengan sistem giliran di mana pelajar bagi setiap kelas akan dibahagikan kepada dua kumpulan bagi menjalani sesi persekolahan secara bersemuka bermula 3 Oktober depan.Bagaimanapun, Radzi menjelaskan tiada sekolah akan dibuka di negeri yang masih berada dalam Fasa Satu Pelan PPN.


Johari perlu jumpa Anwar, bincang masalah Kampung Sungai Baru

Ahli Parlimen Titiwangsa Johari Abdul Ghani digesa bertemu perdana menteri, Anwar Ibrahim berhubung nasib penduduk Kampung Sungai Baru yang menerima notis pengusiran pada 19 Disember lalu.
Naib Yang di-Pertua Lembaga Pentadbiran Penempatan Pertanian Melayu (MAS), Samsuri Suradi berkata, pengambilalihan tanah yang dibuat tanpa persetujuan semua penduduk.
"Mengapa pihak berkuasa gunakan undang-undang bagi pihak pemaju? Adakah mereka bersekongkol?" katanya kepada MalaysiaNow.
Katanya, penduduk kini tidak mempunyai suara dan sangat memerlukan wakil rakyat bagi bertemu dengan kerajaan dan pemaju.
Kampung Sungai Baru merupakan sebahagian daripada Kampung Baru yang terletak di tengah-tengah ibu kota.
Johari pula dalam satu kenyataan kepada sebuah portal berkata penduduk perlu diberi masa enam bulan untuk mengosongkan rumah.
Seramai 90 penduduk diberikan notis mengosongkan rumah dalam tempoh 30 hari oleh Jabatan Tanah dan Galian Wilayah Persekutuan.
Sebelum ini, MalaysiaNow melaporkan penduduk di Kampung Sungai Baru tidak berpuas hati ekoran tawaran nilai oleh kerajaan.
Ini kerana penilai swasta memberikan harga yang berbeza dengan Pejabat Tanah dan Galian.
Samsuri berkata, pihak pemaju mungkin merasakan mudah untuk mengambil tanah di Kampung Sungai Baru namun tanah di bawah MAS tidak boleh diberikan kepada bukan Melayu dengan mudah.
"Jadi mungkin mereka fikir, mengapa tidak ambil alih tanah Sungai Baru dahulu. Kampung Baru akan menyusul kemudian," katanya.
Perbadanan Kampung Baru dalam satu kenyataan Jun memaklumkan, seramai 219 pemilik unit membabitkan 27 lot teres dan 192 unit flat bersetuju menandatangani perjanjian usaha sama.
Manakala status pengambilan tanah untuk 37 lot teres masih tertangguh.
Isu pembangunan Kampung Baru menjadi isu utama di Parlimen Titiwangsa pada Pilihan Raya Umum ke-15 (PRU15) apabila calon-calon kerusi itu, Johari dan Khalid Samad yang juga bekas menteri wilayah persekutuan saling tuduh-menuduh.
Dalam pada itu MAS berkata pertemuan dengan perdana menteri penting untuk mengelakkan situasi “bangau oh bangau” yang mana semua pihak melepas tangan sehingga memangsakan penduduk.
"Khalid hendak ambil kesempatan menjadi hero kerana dia bukan lagi 'bintang'.
"Padahal dahulu dia yang paksa penduduk terima tawaran RM850 untuk satu kaki persegi," katanya merujuk kepada kenyataan akhbar yang dibuat Khalid bersama penduduk berhubung notis pengusiran itu.


Masa depan Anwar makin malap selepas PKR kalah teruk di Melaka

Gesaan senyap supaya Presiden PKR Anwar Ibrahim yang merupakan pengerusi Pakatan Harapan (PH) diganti timbul kembali susulan kegagalan PKR memenangi kerusi dalam Pilihan Raya Negeri (PRN) Melaka yang berakhir semalam, menurut sumber yang rapat dengan perbincangan dalaman parti itu.Beberapa pemimpin dan aktivis kanan PKR yang kekal bersama parti sejak ditendang keluar dari Putrajaya pada 2020 turut mempersoalkan keupayaan Anwar untuk mengetuai gabungan itu, mengatakan parti itu akan berdepan “kesukaran” dalam menghadapi sekutu-sekutunya terutamanya DAP bagi membincangkan peruntukan kerusi yang memiliki populasi campuran kaum pada pilihan raya umum (PRU) akan datang.Sekurang-kurangnya dua ahli Parlimen PKR yang dihubungi MalaysiaNow enggan mengulas, sementara seorang lagi berkata kajian post-mortem akan dilaksanakan dalam beberapa hari yang akan datang “bagi membincangkan kembali persoalan mengenai pemimpinnya yang menjadi imej parti.”PKR tewas di kesemua 11 kerusi ditandinginya walaupun diperuntukkan paling banyak kerusi daripada rakan sekutunya dari Amanah yang menang satu kerusi sementara DAP empat kerusi.Walaupun beberapa kekalahan terburuknya menunjukkan penolakan kuat daripada pengundi Melayu, parti itu juga turut kalah di Machap Jaya.Machap Jaya adalah sebuah kerusi penting kerana ia adalah satu-satunya kerusi majoriti bukan Melayu yang ditandingi PKR.Tujuh lagi kerusi majoriti bukan Melayu ditandingi DAP, yang memenangi empat daripadanya.“Seperti di seluruh negara, sudah jadi cabaran bagi PKR untuk dapatkan kerusi yang didominasi kaum Cina atau malah berbilang kaum, kerana kerusi ini dituntut oleh DAP pada setiap pilihan raya semasa perbincangan pembahagian kerusi,” kata seorang bekas ahli PKR yang pernah terlibat dalam pembahagian kerusi antara parti PH.“Kekalahan di Machap Jaya hanya akan mengukuhkan hujah DAP untuk tidak berikan kerusi kepada PKR dan Amanah jika ia berkait dengan kerusi majoriti bukan Melayu,” katanya.PKR ditubuhkan sebagai Parti Keadilan Nasional (PKN) pada 1999 oleh penyokong Anwar, beberapa bulan selepas beliau dipecat Dr Mahathir Mohamad dan kemudian disabitkan dan dipenjarakan atas kesalahan liwat dan salah guna kuasa.Sejak itu, parti itu mengekalkan imejnya sebagai parti Anwar, dengan isterinya Dr Wan Azizah Wan Ismail dan anak perempuan mereka Nurul Izzah diberi peranan penting.Gesaan supaya Anwar berundur bukanlah perkara baru.Ogos lalu, kegagalannya mengumpul sokongan yang cukup daripada ahli Parlimen pembangkang bagi mengisi kekosongan jawatan perdana menteri susulan peletakan jawatan Muhyiddin Yassin mencetuskan perdebatan sama ada beliau masih relevan.Pengkritik sosial terkemuka Chandra Muzaffar, yang merupakan salah seorang penggerak awal gerakan reformasi turut bersetuju bahawa keputusan PRN akan menghantui Anwar dengan persoalan yang ditimbulkan mengenai peranannya dalam mencetuskan pilihan raya semasa pandemik Covid-19.“Sejak dua tahun kebelakangan ini, Anwar memberi tumpuan terutamanya dalam usaha mendapatkan angka di Dewan Rakyat untuk menjatuhkan kerajaan hari ini. Sesetengah pengundi tidak menyukai cadangan ini,” kata Chandra yang ditugaskan menggubal perlembagaan PKN sewaktu penubuhannya dua dekad lalu.Beliau berkata kestabilan politik adalah kebimbangan asas kepada pengundi, sambil menambah antara punca PKR dihukum adalah disebabkan peranan presidennya dalam mencetuskan PRN semasa wabak.“Ramai yang memutuskan untuk menentang orang yang menjatuhkan kerajaan negeri Melaka beberapa minggu lalu. Beberapa pemimpin BN sebenarnya meminta pengundi menghukum mereka yang menyebabkan ketidakstabilan di negeri itu,” tambahnya kepada MalaysiaNow.Pemeriksaan MalaysiaNow mendapati di kawasan-kawasan ditandingi PKR, PH menduduki tempat terakhir dalam kalangan tiga gabungan utama, memperoleh 16.3% undi popular, di belakang Perikatan Nasional yang dianggap “underdog” yang memperolehi 18.7%.Malahan, langkahnya untuk meletakkan nama besar seperti bekas ketua menteri dan bekas pemimpin Umno Idris Haron di Asahan, atau ahli Parlimen yang juga Ketua Penerangan PKR Shamsul Iskandar Mat Akin di Paya Rumput, ternyata gagal memberikan sebarang kerusi untuk PKR.Di Tanjung Bidara, di mana peratusan pengundi Melayu adalah tertinggi di Melaka, Zainal Hassan dari PKR kehilangan deposit apabila memperoleh hanya 489 undi.Chandra berkata, kegagalan PKR memenangi mana-mana kerusi juga adalah bukti penolakan berterusan oleh orang ramai.“Bagi ramai pengundi Melayu, persekongkolan PKR dengan DAP adalah satu yang dibenci,” katanya.Sementara itu, seorang bekas ahli Parlimen PKR berkata sebarang bedah siasat mengenai kekalahannya di Melaka tidak boleh mengabaikan persoalan kepimpinan pusat parti itu.“Jawapan mengapa kami kalah di Melaka berada di luar negeri itu, dan bedah siasat yang jujur akan tunjukkan beberapa kebenaran yang pahit ditelan,” katanya.“Beberapa nama besar kalah. Pimpinan perlu lakukan muhasabah, mungkin mereka perlu memikirkan sebab utama mengapa parti dibentuk.”


Sorry.


17 pekerja Myanmar bunuh diri di Malaysia dalam masa 4 bulan

Sekurang-kurangnya 17 orang pekerja asing dari Myanmar membunuh diri dalam tempoh empat bulan, kata aktivis, menimbulkan kebimbangan mengenai kebajikan pekerja-pekerja tersebut susulan langkah mengekang penularan Covid-19 berterusan.Berdasarkan laporan berita Myanmar, Eleven Media Group, salah seorang aktivis San Win mengatakan ramai pekerja kehilangan pekerjaan mereka ketika Malaysia bertindak tegas dan melakukan sekatan perjalanan.“Mereka tidak lagi mampu menyewa rumah atau mendapatkan keperluan asas mereka.“Itulah sebabnya mereka membunuh diri,” katanya.Menurut laporan itu, terdapat lebih 300,000 pekerja haram dari Myanmar di negara ini.Sementara itu, laporan berasingan Narinjaya News yang membawa berita anti-rejim di wilayah Arakan yang sedang berlaku pergolakan, menyebut salah seorang pekerja itu membunuh diri kurang dari seminggu yang lalu, pada 15 September.Seorang rakan di kampung halamannya di bandar Man Aung di Rakhine berkata, Zaw Zaw, 44 dilaporkan menggantung diri.“Tidak diketahui pada ketika ini mengapa dia mengambil nyawanya sendiri,” katanya sambil menambah anak lelaki Zaw Zaw juga pernah bekerja dengannya di Malaysia.Laporan itu turut menyebut mengenai seorang pemuda yang berusia separuh daripada usia Zaw Zaw dikatakan membunuh diri sehari sebelumnya iaitu pada 14 SeptemberMenurut laporan, pemuda berkenaan ialah Khin Maung Tun, 22, berasal dari kampung Thirimingalar di bandar Taungdwingyi, Magway.Pada 26 Mei, kerajaan mengatakan akan mengusir semua pekerja tanpa dokumen yang didapati negatif jangkitan Covid-19 pulang ke negara asal mereka.Keputusan itu dibuat dalam mesyuarat khas antara menteri mengenai pengurusan pekerja asing.Laporan Eleven Media Group juga mengatakan kedutaan Myanmar di Malaysia juga sudah mengumpulkan senarai kira-kira 3,000 pekerja tanpa dokumen yang ingin kembali ke negara mereka.


Kanak-kanak, remaja berisiko tinggi alami masalah kesihatan mental, kata menteri

Kanak-kanak dan remaja dikenal pasti antara golongan berisiko tinggi untuk mengalami masalah kesihatan mental namun isu berkenaan dilihat masih kurang diberi perhatian.
Menteri Kesihatan Dr Zaliha Mustafa berkata hal itu kerana transisi fasa kanak-kanak ke alam dewasa adalah fasa paling kritikal dalam proses perubahan fizikal, kematangan kognitif dan pengurusan emosi sekali gus menyaksikan mereka cenderung untuk rasa keliru dan tersisih apabila tidak dapat menyesuaikan diri dengan baik dalam jaringan sosial.
“Berdasarkan pemerhatian klinikal, kebanyakan pesakit remaja yang hadir ke klinik telah mula mencederakan diri bagi melepaskan tekanan perasaan yang mereka alami.
“Tindakan ini akan menyebabkan mereka rasa malu, menyusahkan dan tidak kompeten. Mereka terperangkap dalam masalah sendiri dan tidak mempunyai pengetahuan yang cukup untuk menyelesaikan masalah tersebut,” katanya ketika berucap pada Majlis Perasmian Wad Psikiatri Kanak-Kanak dan Remaja di Kompleks Iris Hospital Permai di Johor Bahru hari ini.
Beliau berkata persepsi ramai bahawa masalah kesihatan mental hanya berlaku kepada orang dewasa sahaja turut menyebabkan isu melibatkan kesihatan mental kanak-kanak kurang diberi perhatian.
“Sebelum pandemik Covid-19, Pertubuhan Kesihatan Sedunia (WHO) menganggarkan 10 hingga 20 peratus kanak-kanak dan remaja seluruh dunia mengalami masalah kesihatan mental manakala 50 peratus masalah kesihatan mental yang serius bermula pada umur 14 tahun,” kata Dr Zaliha.
Ahli Parlimen Sekijang itu turut mengambil contoh tragedi gempa bumi yang melanda bahagian tengah dan selatan Turkiye dan utara Syria baru-baru ini turut membimbangkan kerana dilihat boleh memberi kesan utama iaitu trauma psikologi kepada kanak-kanak terutama mereka yang kehilangan ibu bapa dan ahli keluarga.
Beliau berkata berdasarkan kajian, trauma yang dialami oleh seseorang boleh memberi kesan kepada genetik dan kemudian boleh diturunkan kepada generasi seterusnya dalam keluarga.
“Oleh itu, saya merayu kepada semua, terutama ibu bapa supaya lebih peka dengan faktor-faktor yang boleh memberi trauma kepada golongan kanak-kanak.
“Semua pihak haruslah membantu dalam menyediakan persekitaran yang harmoni dan sihat demi tumbesaran emosi kanak-kanak dan remaja seperti mendalami ilmu keibubapaan,” katanya.
Selain itu, anggota kesihatan katanya, sangat digalakkan untuk mempersiapkan diri dengan ilmu Bantuan Asas Psikologi dalam membantu negara jika berlaku tragedi yang boleh memberi kesan langsung kepada kanak-kanak dan remaja.
Sementara itu, Dr Zaliha berkata wad psikiatri di Kompleks Iris Hospital Permai mula beroperasi sepenuhnya untuk pesakit kanak-kanak dan remaja sejak bulan lepas, yang merupakan perkhidmatan pertama seumpamanya di Malaysia.


Putrajaya akan benar 4 sektor perkhidmatan ambil semula pekerja asing

Kerajaan hari ini mengumumkan majikan akan dibenarkan mengambil semula pekerja asing dalam empat sub sektor perkhidmatan termasuk restoran, kargo, borong dan pembersihan.Dalam sebuah kenyataan bersama, Menteri Dalam Negeri Hamzah Zainuddin dan Menteri Sumber Manusia M Saravanan berkata perancangan untuk membenarkan pengambilan semula pekerja asing itu turut dimasukkan dalam Pelan Rekalibrasi Pendatang Asing Tanpa Izin (Pati).Menurut kenyataan itu lagi, kerajaan bersetuju untuk memasukkan Pati yang telah mendaftar bagi Program “Rehiring” dan 6P tetapi tidak melengkapkan proses permohonan dan tidak menerima pas lawatan kerja sementara (PLKS) melalui program tersebut; Pati yang lari tetapi tidak dilaporkan oleh majikan; dan Pati yang mempunyai dokumen perjalanan negara asal yang tulen dan sah.Selain itu, kerajaan turut bersetuju untuk melibatkan Agensi Pekerjaan Swasta (APS) yang berlesen di bawah Akta Agensi Pekerjaan Swasta 1981 (Akta 246) bagi membantu mempercepatkan pelaksanaan program Pelan Rekalibrasi Pati.“Bagaimanapun, majikan masih perlu hadir ke Jabatan Imigresen Malaysia (JIM) bagi melaksanakan semua urusan di JIM seperti pengambilan biometrik dan sebagainya.Saravanan sebelum ini berkata kerajaan sedang mempertimbangkan untuk membenarkan pengambilan semula pekerja asing bagi sektor-sektor tertentu dalam negara.Menurutnya para majikan menghadapi kesukaran kerana warga tempatan tidak berminat untuk bekerja di ladang, sektor pertanian, perkilangan dan pembinaan.Beliau turut berkata kementerian turut mengambil berat berhubung cabaran yang dihadapi para majikan dalam mendapatkan pekerja yang sanggup bekerja dalam industri 3D (dirty, difficult, dangerous).Bagaimanapun, beliau menjamin bahawa warga tempatan sentiasa diutamakan jika wujud kekosongan kerja dalam sektor tersebut.


Setahun selepas hartal, doktor kontrak masih mencari sinar dalam kerjaya

Nurul Humairah mengenang kembali perasaan yang menjengah pada hari dia dan rakan-rakannya berhartal di depan klinik kesihatan di Selangor, setahun yang lalu.
Menurut Nurul, dia tidak pernah menyangka dalam perjalanan kerjayanya, dia perlu keluar meninggalkan pesakit dan protes kepada pihak atasan demi menuntut jaminan masa depannya sendiri sebagai seorang doktor, satu pekerjaan yang selama ini mendapat sanjungan tinggi dalam kalangan masyarakat.
Nurul berkata pada pagi 26 Julai tahun lalu, ibu bapanya masih tidak berputus asa memujuk supaya tidak terlibat dengan hartal dan merayu dia terus berada di dalam kawasan hospital.
Bagaimanapun, katanya, dia nekad untuk berhartal.
"Pagi itu memang wad sunyi, aura menjadi sangat hiba. Kerana semua dah tahu akan ada hartal,” katanya kepada MalaysiaNow.
“Doktor-doktor senior pula bila bertentang mata dengan kami terus arahkan kami segera keluar berhartal.
"Di luar klinik, orang ramai melihat kami berdiri memegang kertas ditulis macam-macam. Seorang rakan saya menangis kerana terlihat kelibat ayahnya berada di depan kami.
"Akhirnya, saya juga menangis di sebalik pelitup muka yang dipakai."
Genap setahun lalu, sektor perubatan negara menjadi tumpuan ramai selepas doktor-doktor kontrak bergerak keluar secara beramai-ramai di hospital dan klinik kesihatan di bawah seliaan Kementerian Kesihatan (KKM) untuk protes.
Gerakan yang dikenali sebagai “Hartal Doktor Kontrak” itu dibuat bagi menuntut jaminan pelantikan tetap bagi doktor kontrak, hak kenaikan gaji, serta kebajikan sama rata dengan jawatan doktor tetap.
Selepas setahun, mereka masih mencari sinar dalam kerjaya.
Jurucakap gerakan itu, Dr Muhammad Yassin berkata sejak hartal berlangsung sebanyak 4000 jawatan tetap diberikan kerajaan dengan 1500 jawatan setiap tahun sehingga tahun 2025.
Malah, doktor dan doktor gigi kontrak juga sudah boleh melanjutkan pelajaran untuk program kepakaran.
"Ini satu perkembangan positif memandangkan sebelum ini doktor kontrak tidak boleh menjadi doktor pakar," katanya kepada MalaysiaNow.
Pada 21 Oktober 2016 kerajaan di bawah pimpinan Najib Razak bersetuju pegawai perubatan, pegawai pergigian dan pegawai farmasi dilantik secara kontrak.
Pelantikan tersebut memberi peluang kepada graduan jawatan-jawatan tersebut untuk menjalani latihan atau khidmat wajib sama ada di dalam atau luar fasiliti KKM.
Ia bersandar kepada skim perkhidmatan dan peruntukan kewangan tanpa terikat dengan penjawatan tetap.
Sehingga 31 Mei 2021, sebulan sebelum hartal dijalankan dilaporkan kira-kira 35,216 lantikan secara kontrak di bawah KKM.
Ini melibatkan 23,007 pegawai perubatan gred UD41, 7,139 pegawai farmasi gred UF41 dan 5,000 pegawai pergigian gred UG41.
Sehari sebelum hartal, kerajaan setuju melanjutkan kontrak 14,000 doktor perubatan, pergigian dan pegawai farmasi bagi tempoh dua tahun memperuntukkan perbelanjaan sebanyak RM1.2 bilion.
Pemberhentian kerja masih berterusan
Dalam pada itu, Muhammad berkata masih ramai pegawai-pegawai perubatan bertindak berhenti kerja kerana jumlah pengambilan doktor tetap masih rendah berbanding keseluruhan jumlah doktor kontrak iaitu bawah 20,000 orang.
"Jadi masih ramai tidak akan dapat jadi doktor tetap dan menyebabkan mereka kecewa serta putus harapan dengan KKM.
"Kami mohon jawatan doktor tetap untuk semua tetapi hanya 4000 slot diberikan. Jauh dari tuntutan kami," katanya sambil menambah tuntutan supaya kriteria lantikan doktor tetap menjadi lebih telus juga masih belum dipenuhi.
Bercerita lebih lanjut, Muhammad berkata terdapat isu lain yang berbangkit selepas hartal doktor kontrak berlangsung.
Ini termasuk isu buli di tempat kerja dan budaya kerja toksik di bawah fasiliti kesihatan KKM yang turut menjadi tumpuan orang awam di media sosial.
Salah satunya, katanya, melibatkan kematian tragis seorang pegawai pelatih di Pulau Pinang pada April lalu yang disyaki meninggal dunia akibat sebab yang mencurigakan.
Menurut Muhammad, desakan oleh Hartal Doktor Kontrak membuahkan hasil apabila satu “task force”ditubuhkan untuk menyiasat perkara tersebut yang dijangka akan diumumkan tidak lama lagi.
Pada 17 April lalu, seorang doktor pelatih ditemui mati selepas terjatuh di kediamannya.
Difahamkan, ia kematian kedua melibatkan doktor muda dalam tempoh dua tahun.
Pada Disember 2020, seorang doktor yang meletak jawatan dari hospital yang sama dilaporkan meninggal dunia secara tiba-tiba.


Agong maklumkan tidak perlu usul undi percaya terhadap PM, dedah menteri

Yang di-Pertuan Agong memaklumkan kepada Ismail Sabri Yaakob bahawa usul undi percaya tidak perlu lagi dibentangkan di Dewan Rakyat, kata Menteri di Jabatan Perdana Menteri (Parlimn dan Undang-undang) Wan Junaidi Tuanku Jaafar.Beliau berkata perdana menteri memberitahunya dalam mesyuarat Kabinet kali pertama di bawah Ismail minggu lalu.Pendedahan Junaidi tampil dua hari selepas gesaan pemimpin Pakatan Harapan (PH) yang berkeras menggesa Ismail membentangkan usul undi percaya pada sidang Dewan Rakyat selain menuduh Peguam Negara Idrus Harun “derhaka” terhadap titah Agong.Bercakap pada sidang media di Putrajaya, Junaidi merujuk peruntukan dalam Perlembagaan Persekutuan yang membenarkan Agong melantik mana-mana ahli Dewan Rakyat sebagai perdana menteri yang pada hemat beliau memiliki sokongan majoriti ahli-ahli Dewan.Beliau turut menambah 114 dari 220 ahli Parlimen menyuarakan sokongan kepada Ismail, mengatakan tidak mungkin mereka akan mengubah pendirian mereka terlalu cepat.“Ini bukan anggapan lagi, (ahli Parlimen) memang mengadap Agong (untuk menyatakan sokongan). Jadi dalam masa singkat, saya tidak lihat mereka mengubah pendirian.“Jika tempoh masa enam atau tujuh bulan, mungkin ada yang ubah fikiran. Jadi berdasarkan ini, Agong berkenan undi percaya tak perlu diadakan,” katanya kepada pemberita di Putrajaya hari ini,” katanya.Pada 4 September, Idrus berkata tiada keperluan untuk mengabsahkan pelantikan Ismail di Dewan Rakyat kerana ia bermakna kuasa mutlak Yang di-Pertuan Agong berhubung perkara itu boleh diatasi pihak lain.Sehari selepas itu, pemimpin PH menggesa Idrus meletakkan jawatan, mengatakan beliau “mengkhianati Perlembagaan Persekutuan dan sistem demokrasi berparlimen.”Ketiga-tiga pemimpin gabungan itu merujuk kanyataan Istana Negara pada 18 Ogos lalu, sebelum Agong mengesahkan lantikan Ismail sebagai perdana menteri.Sehari selepas Muhyiddin Yassin meletakkan jawatan sebagai perdana menteri sekali gus menyebabkan kelompongan kuasa dalam negara, 220 ahli Parlimen dimaklumkan istana mereka mempunyai tempoh sehingga 4 petang pada 18 Ogos untuk menyerahkan surat akuan bersumpah bagi menyatakan calon pilihan perdana menteri mereka.Istana juga turut berkata perdana menteri yang baru perlu membentangkan usul undi percaya di sidang Dewan Rakyat bagi mengesahkan sokongan terhadap pemimpin negara yang baru.Bagaimanapun, istana tidak mengulangi syarat tersebut ketika ia mengumumkan Ismail mendapat sokongan majoriti ahli Dewan Rakyat pada 20 Ogos lalu, susulan Mesyuarat Raja-Raja Melayu yang dipengerusikan Sultan Abdullah Sultan Ahmad Shah.


Ketua Umno Shah Alam didakwa salah guna peruntukan korban, anak yatim

Ketua Umno Bahagian Shah Alam mengaku tidak bersalah di Mahkamah Sesyen Shah Alam hari ini atas pertuduhan menyalahgunakan peruntukan program korban dan anak yatim berjumlah RM440,000 dan menggunakan dokumen palsu.
Azhari Shaari, 53, didakwa atas tiga pertuduhan iaitu sebagai penandatangan tunggal akaun bank bagi Persatuan Belia Kampung Kuantan Timur, Persatuan Belia Bersatu Teguh Shah Alam dan Persatuan Belia Kampung Kuantan Utara secara tidak jujur menyalahgunakan dana bagi program ibadah korban dan sumbangan pakaian sekolah anak yatim masing-masing sebanyak RM120,000; RM120,000 dan RM200,000.
Dia dituduh melakukan kesemua perbuatan itu di sebuah cawangan bank di Pelabuhan Klang, Klang pada 8 dan 27 September 2017.
Pertuduhan mengikut Seksyen 403 Kanun Keseksaan yang membawa hukuman penjara minimum enam bulan serta maksimum lima tahun dan dengan sebat dan boleh juga dikenakan denda, jika sabit kesalahan.
Azhari juga didakwa atas  tiga pertuduhan menggunakan tiga minit mesyuarat agung tahunan pada 2009 daripada persatuan-persatuan sama sebagai tulen, yang tertuduh ketahui ia adalah dokumen palsu.
Perbuatan itu didakwa dilakukan di cawangan bank sama pada 19 Mei 2010 dan pertuduhan mengikut Seksyen 471 Kanun Keseksaan dan boleh dihukum mengikut Seksyen 465 kanun serupa yang memperuntukkan hukuman penjara sehingga dua tahun atau dengan denda atau kedua-duanya sekali, jika sabit kesalahan.
Terdahulu, Timbalan Pendakwa Raya Allan Suman Pillai menawarkan jaminan RM100,000 dengan dua penjamin bagi keenam-enam pertuduhan serta syarat tambahan pasport perlu diserahkan kepada mahkamah.
Azhari yang diwakili peguam S. Ashok Kandiah memohon jaminan yang rendah atas alasan anak guamnya adalah penanggung utama keluarga selain kini tidak mempunyai sumber pendapatan tetap.
Hakim Rozilah Salleh membenarkan tertuduh diikat jamin RM80,000 dengan dua orang penjamin serta syarat tambahan menyerahkan pasport kepada mahkamah dan menetapkan 13 April untuk sebutan semula kes.


Pegawai kerajaan Sarawak potong 2 bulan gaji

Ketua Menteri Sarawak Abang Johari Openg hari ini mengumumkan pegawai kerajaan negeri dari Gabungan Parti Sarawak (GPS) akan memotong dua bulan gaji berjumlah RM3 juta sebagai tanda solidariti bersama rakyat Sarawak.Pejabat Ketua Menteri dalam sebuah kenyataan berkata pegawai kerajaan termasuk ketua menteri dan ahli MMKN membuat keputusan sebulat suara untuk menyumbang dua bulan gaji ahli MMKN dan elaun Adun GPS dan setiausaha politik kepada Tabung Bencana Sarawak.“Kerajaan GPS akan mempertimbangkan untuk menerus dan menyambungsumbangan setiap bulan oleh ahli MMKN, Adun GPS dan setiausaha politik kepada Tabung Bencana Sarawak sekiranya pandemik ini berterusan pada masa akan datang,” katanya sambil menambah 30% daripada gajinya akan akan disalurkan kepada Tabung Bencana Sarawak.“Jumlah sumbangan ini dijangka berjumlah RM3 juta. Sumbangan ini akan dibuat melalui potongan gaji setiap bulan mulai Jun 2021 mengikut kadar seperti berikut,” tambahnya.Kerajaan Sarawak turut memutuskan bahawa penjawat awamnya akan menyumbang sejumlah Imbuhan Tetap Keraian (ITK) merekaselama dua bulan seperti berikut“Pegawai Gred Utama A dan setara ke atas akan menyumbang 50%. Gred Utama B dan setara ke atas 20%, Utama C dan setara 10%, Gred 43 hingga 56 dan setara sebanyak 5% dan Gred 29 hingga 42 dan setara sebanyak RM10 bermula Julai hingga Ogos 2021.Abang Johari turut berkata sumbangan imbuhan tetap yang melibatkan 7,000 penjawat awam itu termasuk pihak berkuasa tempatan dan badan berkanun itu dijangka berjumlah RM 300,000.“Kerajaan GPS Sarawak juga akan meminta semua government linked company (GLC) kerajaan Sarawak untuk sama-sama turut serta dalam pemberian sumbangan ini kepada Tabung Bencana Sarawak sebagai komitmen bersama semua pihak dalam menangani pandemik ini.”


KKM pertimbang longgar SOP kempen PRN di pedalaman Sarawak

Kementerian kesihatan mempertimbangkan untuk memberikan kelonggaran kepada parti politik untuk kempen pilihan raya negeri (PRN) di kawasan pedalaman Sarawak, mengatakan perincian mengenai perkara itu akan dibawa kepada Suruhanjaya Pilihan Raya (SPR) pada 30 November.Menteri Kesihatan Khairy Jamaluddin berkata pihaknya mengadakan beberapa siri perbincangan dan libat urus dengan kerajaan negeri untuk dibawa susulan permintaan setiausaha kerajaan Sarawak mengenai kempen PRN.“Setiausaha kerajaan Sarawak telahpun kemukakan permintaan yang sedikit berbeza daripada PRN Melaka.“Kawasan yang berbeza tiada capaian internet. Jadi KKM mengadakan siri perbincangan dan libat urus dengan setiausah kerajaan Sarawak semalam, masih ada beberapa perkara perlu dipersetujui oleh KKM sebelum dipersetujui oleh SPR,” katanya pada sidang media hari ini.Menurut Khairy, permohonan tersebut adalah berdasarkan lokaliti di Sarawak sambil menambah Timbalan Menteri Kesihatan II Aaron Ago Dagang akan ditugaskan untuk memperincikan perbincangan tersebut dan akan diserahkan kepada SPR Selasa depan.Salinan cadangan prosedur operasi standard (SOP) PRN Sarawak bertarikh 4 Novemebr yang diterbitkan Unit Komunikasi Awam Sarawak (Ukas) mengatakan kempen dan ceramah politik hanya dibenarkan di kampung dan rumah panjang di kawasan DUN tertentu.Selain itu, hanya calon atau ahli politik bertanding akan dibenarkan untuk melakukan kempen dengan jumlah maksimum dibenarkan sebanyak lapan orang selain beberapa kakitangan rasmi kerajaan.Cadangan SOP itu juga turut menyatakan lawatan dari rumah ke rumah sepanjang tempoh kempen adalah dilarang kecuali di kawasan pedalaman dan rumah panjang di DUN tertentu.PRN Melaka pada 20 November lalu diadakan di bawah SOP kesihatan yang ketat dengan larangan berkempen secara bersemuka dan lawatan rumah ke rumah.Calon juga dinasihatkan untuk berkempen di platform media sosial, yang turut menimbulkan kebimbangan mengenai keberkesanannya dalam usaha menyampaikan maklumat kepada pengundi menjelang hari pengundian.


Jho Low antara 10,000 nama didedahkan terlibat pengubahan wang haram RM8 trilion

Bank utama termasuk Citibank, HSBC dan Standard Chartered dinamakan sebagai pihak yang membenarkan penjenayah memindahkan wang haram bernilai AS$2 trilion sejak beberapa tahun lalu, dan ia didedahkan menerusi sebuah dokumen laporan aktiviti mencurigakan, atau SAR yang difailkan ke Rangkaian Penguatkuasaan Jenayah Kewangan Amerika Syarikat (FinCEN).Dokumen itu memperincikan rangkaian yang menghubungkan dengan lebih 10,000 orang dan organisasi di lebih 170 negara.Siasatan International Consortium of Investigative Journalists (ICIJ) dan BuzzFeed News menunjukkan sekurang-kurangnya 25 orang yang dinyatakan dalam fail tersebut berada dalam senarai jutawan Forbes pada tahun 2018, 2019 dan 2020.Kira-kira 22,000 muka surat dalam fail FinCEN itu turut menamakan usahawan dan ahli perniagaan Malaysia yang diburu pihak berkuasa, Low Taek Jho, atau Jho Low, yang juga terlibat dalam skandal 1Malaysia Development Berhad (1MDB), mengesahkan dakwaan sebelum ini berhubung penglibatan bank AS, JP Morgan.Rekod yang dibocorkan itu menunjukkan Jho Low memindahkan lebih AS$1.2 bilion (RM4.1 bilion) menggunakan JP Morgan dari 2013 hingga 2016.Low sebelum ini dituduh pihak berkuasa di beberapa negara melakukan aktiviti pengubahan wang haram menggunakan Goldman Sachs dan beberapa bank lain untuk membeli lukisan, hartanah dan kapal layar mewah.Berdasarkan fail FinCEN, bank-bank di AS melaporkan terdapat 103 pemindahan wang yang mencurigakan berjumlah AS$2.53 bilion yang melibatkan syarikat-syarikat yang dikaitkan dengan Low dan 1MDB.BuzzFeed News dan ICIJ juga menyiarkan sebahagian daripada 2,000 dokumen yang dibocorkan di laman sesawangnya (klik di sini).“Dokumen-dokumen ini dikawal rapi dan tidak sepatutnya didedahkan kepada umum. Anda tidak boleh mendapatkannya menggunakan peruntukan ‘Freedom of Information’ dan anda tidak boleh sapina mereka menggunakan proses undang-undang. Bank tidak seharusnya mengakui kewujudan SAR walaupun kepada bank lain, “kata BuzzFeed News.Portal itu turut menyenaraikan 10 sepuluh bank teratas yang didedahkan dalam fail FinCEN.InstitusiSARAmaun direkodkanDeutsche Bank982US$1.3 trilionBank of New York Mellon325US$64 bilionStandard Chartered232US$166 bilionJPMorgan Chase107US$514 bilionBarclays104US$21 bilionHSBC73US$4.4 bilionBank of China35US$1.3 bilionBank of America35US$384 jutaWells Fargo21US$57 jutaCitibank18US$251 jutaJadual: BuzzFeed NewsFinCEN ditugaskan di Perbendaharaan AS untuk memerangi jenayah kewangan.FinCEN tidak memberikan maklumbalas kepada BuzzFeed News yang mahu mendapatkan penjelasan, tetapi memberikan amaran kebocoran fail adalah suatu kesalahan dan akan merujuk perkara itu ke Jabatan Kehakiman.


Azmin atau Amirudin, siapa pilihan pengundi Gombak?

Sejak Mohamed Azmin Ali dipecat daripada PKR pada Februari 2020 dan menyertai Bersatu, tumpuan kini beralih kepada keupayaan menteri kanan perdagangan antarabangsa dan industri itu mempertahankan kerusi Parlimen Gombak yang disandangnya sejak 2008.
Selepas tiga penggal mewakili rakyat kawasan itu, Azmin kini akan berdepan dengan “anak didiknya” dari PKR, Amirudin Shari yang juga menteri besar Selangor serta tiga lagi calon lain dari Umno, Putra dan Bebas.
Gombak merupakan antara kerusi tumpuan pada Pilihan Raya Umum ke-15 (PRU15) terutama apabila PKR tekad untuk merampas kerusi Parlimen itu dengan meletakkan Amirudin, calon yang dianggap bertaraf panglima untuk berdepan dengan Azmin.
Pada PRU14, Azmin meraih majoriti undi hampir 50,000 menewaskan pesaingnya dari Umno dan PAS, namun terdapat pandangan yang berbelah bahagi bahawa kejayaan itu didorong oleh logo parti semata-mata atau disumbangkan daripada pengaruh dan jasa bekas timbalan presiden PKR tersebut.
Sementara itu, Amirudin belum pernah menyandang kerusi Parlimen dan menjadi Ahli Dewan Undangan Negeri (Adun) Sungai Tua sejak 2008 ketika DUN itu bernama Batu Caves.
Prestasi Amirudin di DUN Sungai Tua pada PRU14 juga mencatatkan prestasi baik apabila beliau meraih majoriti 11,374 undi menewaskan pesaing daripada Barisan Nasional (BN), PAS dan bebas.
Tinjauan MalaysiaNow sekitar Gombak baru-baru ini mendapati pengundi di kawasan itu sememangnya mempunyai pandangan yang berbeza apabila ditanya mengenai pertembungan antara Azmin dan Amirudin.
Malah, kehadiran dua gergasi politik Selangor itu pada hari Penamaan Calon, 5 November lepas menyaksikan sokongan yang mengiiringi kedua-dua calon terbabit sememengnya sangat meriah.
Bercakap dengan MalaysiaNow, beberapa pengundi Gombak mengakui meskipun Amirudin kini memegang jawatan tertinggi di Selangor, mereka l menganggap Azmin sebagai individu yang lebih popular memandangkan ketua penerangan Perikatan Nasional (PN) itu sudah lama berkhidmat sebagai wakil rakyat di kawasan tersebut.
Abdul Rahman Abdul Hamid yang sudah dua kali mengundi di Parlimen Gombak, melihat Azmin lebih sekadar daripada individu yang mewakili parti sama ada PKR atau Bersatu kerana beliau sering turun padang dan melakukan tugasnya sebagai wakil rakyat.
"Saya sudah menetap di sini lama jadi saya nampak pimpinan dia (Azmin) amat matang," katanya kepada MalaysiaNow.
"Antara Azmin dengan Amirudin, saya lagi kenal Azmin sebab dia sudah lama jadi ahli Parlimen Gombak."
Bagi Siti Aisyah Husam, sukar untuk meramalkan sama ada Amirudin bakal menjadi pengganti Azmin yang lebih baik atau tidak memandangkan pengerusi Pakatan Harapan (PH) Selangor itu belum pernah menyandang kerusi Parlimen Gombak.
Katanya juga, tiada sebab untuk menggantikan Azmin pada masa ini memandangkan kualiti kerja penyandang kerusi Parlimen Gombak itu masih dianggap memuaskan.
"Jika dia (Azmin) sudah banyak berjasa, baik teruskan.
“Pengundi pun sudah kenal dia," katanya yang bakal mengundi di Gombak untuk kali kedua pada 19 November depan.
Bagaimanapun Aisyah berkata, harapannya sebagai pengundi di kawasan itu ialah supaya mana-mana individu yang dipilih menjadi wakil rakyat Gombak untuk terus menjaga kebajikan masyarakat di situ.
Muhammad Nuraiman Mohd Murad yang bakal mengundi buat kali pertama, mengakui masih belum buat keputusan untuk memilih calon wakil rakyat di kawasan itu.
Ditanya perbandingan antara Azmin dan Amirudin, Nuraiman sifatkan kedua-dua individu itu sebagai "nama besar" namun menganggap Azmin sebagai individu yang lebih berpengalaman.
"Jika dilihat sekali pintas, Azmin adalah MB sebelum Amirudin dan dia juga kini antara menteri Kabinet.
"Tetapi buat masa ini saya belum putuskan nak pilih calon mana sebab persaingan dijangka sangat sengit," kata Nuraiman.


Kes harian turun ke paras 4,400 jangkitan, 8 lagi terkorban

4,413 kes baru Covid-19 direkodkan semalam menjadikan jumlah keseluruhan sebanyak 4,697,213 kes.
Sebanyak 3,394 pesakit turut dilaporkan sembuh, menjadikan jumlah keseluruhan kes sembuh sebanyak 4,613,676.
Ketika ini, 47,534 kes aktif direkodkan, dengan 45,928 atau 96.6% daripadanya sedang menjalani kuarantin kendiri.
Dalam pada itu, 23 (0.0%) kes kini berada di pusat kuarantin sementara 1,531 (3.2%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 52 kes dan 32 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 63.5% dengan kes Covid-19 merangkumi 13.8%.
Sepuluh lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,003 orang.


Rafizi dipersoal selepas senaraikan saham RM16.7 juta dalam Invoke sebagai miliknya

Pemimpin Perikatan Nasional (PN) membangkitkan persoalan mengenai timbalan presiden PKR selepas pengisytiharan hartanya menunjukkan peningkatan jumlah aset sebanyak RM17 juta berbanding milikan hartanya tujuh tahun lalu.
Rashid Hasnon, yang merupakan exco PN Johor turut mempersoalkan saham sebanyak RM16.7 juta dalam Invoke Solutions diterajuinya, mengatakan pemimpin PKR itu sendiri menyatakan syarikat tersebut ditubuhkan kononnya untuk kepentingan awam.
“Invoke telah merayu dan menerima sokongan orang ramai melalui beberapa cara kutipan dana.
“Rafizi tidak boleh menafikan perkara ini kerana maklumat tersebut boleh didapati melalui laman web beliau sendiri.
“Orang ramai yang menyokong Invoke kerana mereka dijamin oleh Rafizi bahawa Invoke wujud untuk memastikan pilihan raya yang adil. Mereka menyokong untuk satu tujuan yang murni, bukan untuk memperkayakan mana-mana individu,” katanya.
Awal minggu ini, Rafizi memasukkan saham RM16.7 juta itu sebagai sebahagian daripada sejumlah RM19.67 juta aset yang dimilikinya.
Selain itu, RM16.7 juta yang diisytiharkan beliau sebagai “pelaburan”, Rafizi turut menyenaraikan RM1.1 juta dalam akaun caruman Kumpulan Wang Simpanan Pekerja (KWSP) beliau setakat 31 Oktober, dan RM1.6 juta bagi dua hartanah di bawah nama beliau termasuk rumah tiga tingkat di Bukit Antarabangsa, Kuala Lumpur.
Beliau juga memperincikan komitmen bulanannya, termasuk pembayaran bank dan perbelanjaan peribadinya, termasuk kos internet dan utiliti sebanyak RM800, di mana jumlahnya sama dengan apa yang pernah dibayar ketika beliau tinggal di kondominium pada 2015.
Invoke yang ditubuhkan ‘bukan untuk keuntungan’
Rashid berkata walaupun Rafizi tidak menjual atau melupuskan saham tersebut dalam masa terdekat, namun hakikatnya, ia adalah aset “bernilai jutaan ringgit“ yang kini dimiliki olehnya.
“Sumber kekayaan ini adalah inisiatif berciri kepentingan awam iaitu Invoke.
“Beliau telah mengaut keuntungan, dan keuntungan yang begitu lumayan.”
Rashid turut merujuk kenyataan Rafizi pada 28 September 2017 yang mengatakan Invoke merupakan “satu pertubuhan yang tidak berasaskan keuntungan.”
“Rafizi juga turut menyatakan walaupun terdapat keuntungan, Invoke tidak boleh menggunakan keuntungan untuk peribadi termasuk kepada pemegang saham seperti beliau.”
“Malah, lebih penting adalah, Rafizi tidak menyatakan dimana-mana bahawa saham tersebut dipegang beliau sebagai amanah bagi tujuan untuk perbelanjaan program untuk awam, atau inisiatif-inisiatif lain yang membantu orang ramai.
“Ianya hanya diisytiharkan sebagai hartanya sendiri, milikan beliau dan sebagai sebahagian harta peribadi beliau. Beliau juga tidak menyatakan bahawa beliau adalah pemilik nominal. Rafizi adalah pemilik berfaedah yang mutlak.”


Pujut jadi kerusi ‘panas’ rebutan 5 calon PRN Sarawak

Kerusi Dewan Undangan Negeri (DUN) Pujut kosong sejak Februari tahun lepas apabila penyandangnya Dr Ting Tiong Choon daripada DAP hilang kelayakan sebagai ahli Dewan Undangan Negeri kerana memiliki dua kerakyatan iaitu Australia dan Malaysia yang melanggar Perkara 17(1)(g) Perlembagaan Negeri Sarawak.Pada Pilihan Raya Negeri Sarawak ke-12 (PRN12), kerusi “panas” itu menyaksikan pertembungan lima penjuru antara calon DAP, Gabungan Parti Sarawak (GPS), Parti Sarawak Bersatu (PSB), Parti Bumi Kenyalang (PBK) dan Parti Aspirasi Rakyat Sarawak (Aspirasi).Sejak berjaya merampas kerusi itu daripada Barisan Nasional-Parti Bersatu Rakyat Sarawak (BN-SUPP) dalam PRN edisi ke-10 pada 2011 menerusi Fong Pau Teck, DAP terus menjadikan Pujut sebagai kubu kuat parti tersebut dengan mempertahankannya pada pilihan raya negeri yang lepas iaitu pada 2016.Pada PRN12, parti itu menyandarkan harapan kepada Setiausaha DAP Sarawak Alan Ling Sie Kiong untuk terus memastikan kerusi Pujut yang “hilang” susulan keputusan mahkamah pada Februari lepas kembali ke dalam genggamannya.Ling bukanlah nama asing bagi pemerhati politik Sarawak kerana ketika berusia 28 tahun, beliau mencipta kejutan pada 2011 apabila berjaya menumbangkan “nama besar” dalam politik Sarawak iaitu Timbalan Ketua Menteri Tan Sri George Chan Hong Nam di Dewan Undangan Negeri (DUN) Piasau.Bagaimanapun, beliau gagal mempertahan kerusi Piasau apabila dikalahkan oleh calon BN-SUPP Datuk Sebastian Ting Chiew Yew pada 2016.“Demokrasi merupakan proses yang berterusan. Harapan saya, landskap politik di Sarawak lebih seimbang antara pembangkang dengan kerajaan sekali gus segala hal melibatkan kebajikan rakyat dapat diperjuang,” katanya kepada Bernama.Ling dan DAP berdepan cabaran getir dalam usaha mempertahan kerusi Pujut pada pilihan raya negeri kali ini apabila GPS meletakkan satu “nama besar” yang amat dikenali dalam kalangan penduduk Bandaraya Miri sebagai calon.Adam Yii Siew Sang, 65, yang menjadi datuk bandar Miri sejak 2016 dan pengerusi SUPP cawangan Pujut, telah diberi tanggungjawab untuk memecah dominasi dua penggal DAP di kerusi DUN itu.Yii, dalam sidang media menerusi Facebook rasminya baru-baru ini, berkata penduduk di Pujut layak menikmati kualiti hidup lebih baik dan yakin pengundi di DUN itu lebih matang untuk membuat pilihan yang bijak.“Ini bukan soal siapa saya tetapi ia mengenai nasib rakyat Pujut… tentang kebajikan, infrastruktur, kemudahan asas dan persekitaran kejiranan yang perlu diutamakan untuk semua menjalani kehidupan dengan lebih baik,” katanya.PSB pula menampilkan graduan diploma komunikasi perniagaan Bruce Chai Khim Cheong, 48, yang mempunyai pengalaman berkhidmat sebagai kaunselor di Majlis Bandaraya Miri sekitar 2015, sebagai calonnya.Antara perkara utama yang akan diperjuang oleh calon PSB itu sekiranya beliau dipilih oleh pengundi Pujut pada 18 Dis ini ialah menambah peluang pekerjaan bagi mengelakkan penghijrahan keluar golongan belia ke kawasan luar untuk mencari kerja.“Memang DUN Pujut berada di kawasan bandar. Semua kemudahan ada namun masalah besarnya ialah rakyat sukar untuk mencari rezeki. Polisi menyediakan peluang pekerjaan yang mencukupi perlu diberikan perhatian serius,” katanya.Dua lagi calon ialah daripada PBK dan Aspirasi yang masing-masing diwakili oleh penasihat undang-undang Leslie Ting Siong Ngiap dan pengasas Gerakan Sarawak for Sarawakians (S4S) Chin Fen Siong.DUN Pujut mempunyai seramai 27,567 pemilih berdaftar.Suruhanjaya Pilihan Raya telah menetapkan 18 Disember ini sebagai hari pengundian bagi PRN12 manakala pengundian awal bagi anggota pasukan keselamatan berlangsung hari ini.


Kabinet setuju dasar baharu dalam usaha mansuh hukuman mati mandatori

Jemaah Menteri dalam mesyuarat pada Jumaat lepas bersetuju dengan beberapa dasar baharu dalam usaha pemansuhan hukuman mati mandatori, kata Menteri di Jabatan Perdana Menteri (Undang-Undang dan Reformasi Institusi) Azalina Othman Said.
Beliau berkata antara dasar itu ialah; tiada lagi hukuman pemenjaraan sepanjang hayat sebagai alternatif kepada hukuman mati mandatori, sebaliknya, hukuman alternatif baharu adalah hukuman pemenjaraan tidak kurang 30 tahun dan tidak melebihi 40 tahun serta sebatan tidak kurang 12 kali.
“Selain itu, hukuman pemenjaraan sepanjang hayat sebagai satu hukuman dimansuhkan sepenuhnya dalam semua undang-undang; hukuman mati dimansuhkan bagi kesalahan-kesalahan yang tidak menyebabkan kematian, melainkan tiga kesalahan iaitu Seksyen 121 dan 121A Kanun Keseksaan dan Seksyen 39B Akta Dadah Berbahaya 1952.
“… dan juga; satu Rang Undang-Undang (RUU) baharu bagi membolehkan hukuman mati atau hukuman pemenjaraan sepanjang hayat yang telah dikenakan disemak semula oleh Mahkamah Persekutuan.
“Cadangan RUU ini dijangka akan memberi kesan kepada 957 orang banduan hukuman mati dan banduan sepanjang hayat yang telah menghabiskan proses rayuan di mahkamah sebelum ini,” katanya dalam sesi pertanyaan bagi jawab lisan di Dewan Negara semalam.
Azalina berkata demikian bagi menjawab pertanyaan Senator Koh Nai Kwong mengenai apakah status terkini kajian semula cadangan melaksanakan hukuman gantian kepada hukuman mati mandatori bagi pelbagai kesalahan.
Beliau pada masa sama menegaskan dasar kerajaan Madani ketika ini ialah untuk mengubah hukuman dan bukannya menghapuskan hukuman mati berkenaan, dengan kuasa budi bicara diberikan kepada hakim.
Menurut Azalina, bacaan kali pertama bagi RUU Pemansuhan Hukuman Mati Mandatori 2023 dan RUU Semakan Hukuman Mati dan Pemenjaraan Sepanjang Hayat (Bidang Kuasa Sementara Mahkamah Persekutuan) 2023 akan dilakukan Isnin depan (27 Mac).
“RUU Pemansuhan Hukuman Mati Mandatori 2023 dijangka akan memberi kesan kepada 476 orang banduan hukuman mati yang belum menghabiskan proses rayuan, sama ada di Mahkamah Rayuan ataupun Mahkamah Persekutuan.
“Hal ini disebabkan, hukuman alternatif kepada hukuman mati mandatori akan bersifat ke belakang,” katanya.
Dalam pada itu, Azalina berkata kerajaan telah mengadakan sebanyak 19 sesi libat urus dan mesyuarat bersama pihak berkepentingan seperti agensi kerajaan, peguam, bekas Ketua Hakim Negara, pakar perundangan perlembagaan, banduan-banduan akhir dan keluarga serta pertubuhan bukan kerajaan seperti Rangkaian Anti-Hukuman Mati Asia (ADPAN) dan Reprieve di United Kingdom.
“Pindaan perundangan melibatkan polisi penghukuman dan hukuman gantian terhadap hukuman mati mandatori ini merupakan perubahan positif kepada sistem keadilan jenayah di Malaysia supaya lebih holistik dan inklusif, selain tidak menafikan hak asasi individu untuk mendapat keadilan sewajarnya," katanya.


Kelonggaran rentas daerah, negeri hantar anak ke sekolah dibincang esok

Kementerian pendidikan (KPM) dan Majlis Keselamatan Negara (MKN) akan mengadakan perbincangan esok mengenai kelonggaran kepada ibu bapa merentas daerah dan negeri bagi menghantar anak ke sekolah.Menteri Kanan (Keselamatan) Ismail Sabri Yaakob berkata keputusan perbincangan itu akan diumumkan Khamis ini dengan mengambil kira sekolah bakal dibuka secara berperingkat bermula 1 Mac.“Jika pekerja boleh merentas daerah hanya dengan (menunjukkan) surat majikan tanpa (surat) kebenaran (daripada) polis, saya akan berbincang dengan KPM mengenai ini. Khamis ini kita umum.“Kalau boleh, surat kemasukan asrama dan sebagainya serta surat daripada guru disediakan (oleh KPM) sebagai surat kebenaran khas kepada ibu bapa yang akan menghantar anak mereka ke sekolah atau asrama di luar daerah atau negeri,” katanya pada sidang media perkembangan Perintah Kawalan Pergerakan (PKP) di Kuala Lumpur hari ini.Jumaat lepas, KPM menetapkan pembukaan sekolah bermula 1 Mac ini untuk murid sekolah rendah iaitu prasekolah, Tahun 1 dan Tahun 2 manakala murid Tahun 3 hingga Tahun 6 pula bermula pada 8 Mac.Pelajar sekolah menengah pula akan memulakan sesi persekolahan pada 4 April bagi Kumpulan A iaitu Johor, Kelantan dan Terengganu manakala pelajar sekolah menengah Kumpulan B (Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Kuala Lumpur, Labuan dan Putrajaya) pada 5 April.Mengulas sama ada kerajaan akan membenarkan perkhidmatan merias dan merawat kuku beroperasi di dalam kawasan PKP, Ismail berkata pihaknya akan membawa perkara itu ke mesyuarat teknikal esok sebelum membuat pengumuman Khamis ini.Jumaat lepas, KPM menetapkan pembukaan sekolah bermula 1 Mac ini untuk murid sekolah rendah iaitu prasekolah, Tahun 1 dan Tahun 2 manakala murid Tahun 3 hingga Tahun 6 pula bermula pada 8 Mac.“Saya faham rungutan ini, saya juga menerima permohonan hampir setiap hari. Di kawasan PKPB dan PKPP sudah pun dibenarkan beroperasi dan yang memohon ini di kawasan PKP di empat negeri iaitu Pulau Pinang, Selangor, Kuala Lumpur dan Johor,” katanya.Beliau juga berkata setakat ini, kerajaan masih belum memberi kebenaran merentas negeri bagi yang berstatus PKPB namun dibolehkan dengan kebenaran polis sekiranya ada keperluan mendesak.“… tetapi seperti yang kita tahu, status PKP, PKPB dan PKPP ini akan kita ketahui selepas tamatnya ketiga-tiga PKP ini pada 4 Mac dan dua hari sebelum itu, saya akan umumkan,” katanya.


Lantik ‘kleptokrat’, Kabinet Anwar paling mengecewakan dalam sejarah, kata Muhyiddin

Pengerusi Perikatan Nasional (PN) Muhyiddin Yassin hari ini menyelar barisan Kabinet yang diumumkan Perdana Menteri Anwar Ibrahim malam tadi kerana menamakan Presiden Umno Ahmad Zahid Hamidi sebagai salah seorang daripada dua timbalan perdana menteri.
“Ini adalah barisan Kabinet paling mengecewakan dalam sejarah negara apabila seorang yang telah dipanggil membela diri terhadap 47 pertuduhan jenayah rasuah, pecah amanah dan pengubahan wang haram di mahkamah dilantik sebagai timbalan perdana menteri,” katanya, mengatakan Anwar “menggadai” prinsip tatakelola yang baik seperti yang diuar-uarkan semasa kempen pilihan raya.
“Tindakan Anwar ini ibarat menjual maruah negara semata-mata kerana keinginannya menjadi perdana menteri,” tambah Muhyiddin, yang menjadi perdana menteri dari Mac 2020 hingga Ogos 2021.
“Kabinet kleptokrat yang tertubuh atas penipuan terhadap mandat rakyat ini tidak mempunyai sebarang keabsahan untuk berfungsi sebagai badan eksekutif tertinggi negara.”
Ahli Parlimen Pagoh itu juga mengecam keputusan Anwar memegang portfolio kewangan ketika beliau sudah menjadi perdana menteri, menyifatkan ia sebagai amalan yang membawa kepada pemusatan kuasa dan penyelewengan besar-besaran, seperti yang berlaku dalam skandal 1MDB. Beliau turut mengecam pelantikan ahli Parlimen sebagai anggota Kabinet yang disifatkan sebagai "cauvinis melampau", mengatakan ia akan bakal mengundang kontroversi dan dijangka kemungkinan "dasar perkauman yang ekstrem” akan diperkenalkan.
"Agenda reformasinya hilang apabila beliau tidak dapat mempertahankan perjuangan partinya sendiri untuk memerangi rasuah dan mempromosikan tadbir urus yang baik," tambahnya.
“Maruahnya sebagai pemimpin sejati yang patut dihormati dan bermaruah kini sangat boleh dipersoalkan."


PAS kekal pendirian tak perlu jawatan TPM dalam kerajaan

Presiden PAS Abdul Hadi Awang hari ini berkata parti itu masih berpegang dengan persetujuan dalam kalangan parti-parti Perikatan Nasional (PN) bahwa kerajaan yang ditubuhkan bersama tidak memerlukan jawatan timbalan perdana menteri.
Menurut Hadi, perkara itu ada dibincangkan dalam PN namun tiada sebarang keputusan dibuat.
“Kita ada bincang, namun tidak ada keputusan (mengenai pelantikan timbalan perdana menteri).
“Kita masih lagi sedang selesaikan masalah rakyat, kita kekal tak ada TPM,” katanya ketika menjawab soalan wartawan di Masjid Rusila, Marang, Terengganu.
Isu pelantikan jawatan timbalan perdana menteri timbul baru-baru ini selepas Pengerusi PN Muhyiddin Yassin berkata perkara itu dibangkitkan ketika pertemuannya dengan Perdana Menteri Ismail Sabri Yaakob.
Menurut Muhyiddin, pertemuan tersebut turut membincangkan isu lantikan jawatan yang termaktub dalam perjanjian antara PN dan perdana menteri.
Ketika ditanya mengenai penggunaan logo PN bagi Pilihan Raya Umum ke-15 (PRU15), Hadi berkata perbincangan ada dibuat untuk mengubah simbol bendera bagi menghadapi PRU15.
“Simbol kita bincang dalam parti nak buat satu simbol yang baru, yang sesuai.
“Kita akan bincang. Bukan bendera dulu. Bendera sendiri masih dalam perbincangan.”
Hadi turut menambah tarikh pilihan raya masih belum ditetapkan dan beliau difahamkan ia akan diadakan bergantung situasi ekonomi global ketika ini.
“Sehingga hari ini kita masih berpegang kepada habis tempoh.
“Tetapi keadaan terdesak boleh buat bila bila masa. Lepas bajet. Bentang bajet dulu.”


MetMalaysia tidak galakkan PRU15 pada musim tengkujuh

Keputusan mengadakan Pilihan Raya Umum ke-15 (PRU15) pada musim monsun timur laut seperti yang digesa Presiden Umno Ahmad Zahid Hamidi  tidak digalakkan oleh Jabatan Meteorologi Malaysia (MetMalaysia).
Timbalan Ketua Pengarah MetMalaysia Hisham Mohd Anip berkata, secara amnya banjir akan kerap berlaku di seluruh negara pada tempoh monsun.
"Dalam tempoh peralihan pun banyak tempat sudah banjir. Ada (kejadian) banjir di Perak dan Johor.
“Jadi dari segi kesesuaian, ia tidak membantu untuk mengadakan pilihan raya," katanya semasa menjawab pertanyaan media ketika Forum Iklim Kebangsaan.
Monsun timur laut dijangka melanda pada November hingga Mac tahun depan.
Ketika ini, negara berada dalam fasa peralihan monsun selepas mengalami monsun barat daya.
Katanya, negeri pantai barat juga semakin terkesan dengan kehadiran monsun timur laut berbanding tahun-tahun sebelum ini.
Bagaimanapun, katanya berdasarkan model cuaca sedia ada, monsun timur laut yang bakal melanda tidak akan membawa cuaca yang ekstrem dengan paras hujan normal atau kurang dari normal.
"Tidak ada satu model beri unjuran akan adanya jumlah hujan yang ekstrem dari segi kuantiti hujan bulanan.
“Kita tak menjangka fenomena La Nina yang sedang berlaku akan mengakibatkan kita menerima hujan yang lebih banyak," tambahnya.
Menurut Hisham, MetMalaysia menjangkana kuantiti hujan yang melebihi kelaziman dijangka melanda utara dan timur Sabah pada Disember dan Januari.
Di Pantai Timur Semenanjung sering menjadi keutamaan usaha pengurusan bencana ketika musim monsun, katanya tiada perubahan jumlah hujan yang signifikan akan melanda.
Beberapa kawasan sudah mengalami banjir seperti di Pahang dan Johor membabitkan pemindahan ratusan mangsa ke pusat pemindahan sementara (PPS).
Katanya, berdasarkan corak hujan, negeri-negeri di Semenanjung Malaysia menerima hujan lebih awal daripada kedatangan monsun timur laut.
MalaysiaNow sebelum ini melaporkan PRU15 akan berlangsung dalam keadaan banjir kilat dan ribut petir sekiranya diadakan selepas pertengahan November.
Orang ramai melahirkan kegusaran berhubung desakan mengadakan PRU15 pada hujung tahun ini, selepas cakap-cakap mengenai pembubaran parlimen semakin hangat.
Yang di-Pertuan Agong, Sultan Abdullah Sultan Ahmad Shah pagi tadi melawat Pusat Ramalan dan Amaran Banjir sebelum dijangka menerima mengadap Perdana Menteri Ismail Sabri Yaakob petang ini.
Desakan mengadakan PRU15 pada tahun ini diketuai oleh Zahid dan kepimpinan tertinggi Umno.
Penggal ke-14 sepatutnya tamat pada pertengahan tahun depan.
Sebagai bantahan, kerajaan-kerajaan negeri di bawah pentadbiran Pakatan Harapan (PH) dan Perikatan Nasional (PN) tidak akan membubarkan Dewan Undangan Negeri (DUN) sehingga tahun depan.


Kes baru Covid-19 turun bawah 7,000

Malaysia merekodkan kes baru tertinggi sebanyak 6,999 menjadikan kes keseluruhan Covid-19 meningkat sebanyak 565,533.Selangor kekal mencatat kes harian tertinggi sebanyak 2,477 disusuli Kuala Lumpur (616), Kelantan (612), Sarawak (513) dan Negeri Sembilan (468).Hanya Perlis (7) sahaja negeri yang mencatatkan kes satu digit hari ini.Negara juga mencatat sebanyak 5,121 kes sembuh menjadikan jumlah keseluruhan kes sembuh meningkat kepada 484,787.Kes aktif dengan kebolehjangkitan pula kini berjumlah 78,017.Dalam pada itu, 846 pesakit ditempatkan di unit rawatan rapi (ICU) termasuk 419 orang memerlukan bantuan alat pernafasan.Malaysia turut mencatat 79 lagi korban akibat Covid-19, menjadikan jumlah mangsa yang maut meningkat kepada 2,729.


Industri animasi tempatan bertambah rancak dengan ‘Robozeta’

Dunia animasi negara tidak perlu diperkenalkan lagi, memandangkan Malaysia merupakan pemacu utama industri itu di Asia Tenggara kini.Dengan sejarah yang agak panjang, industri tersebut menunjukkan tahap matang di Malaysia apabila produk-produk animasi tempatan menembusi pasaran negara luar.Animasi “Upin dan Ipin” umpamanya sudah lama menembusi negara-negara besar seperti Indonesia dan China.Mutunya animasi di Malaysia jauh meninggalkan industri filem tempatan.Namun dalam proses itu, beberapa siri tempatan yang dihasilkan hanya menjadi salinan kepada siri-siri tempatan yang dihasilkan oleh pihak lain sebelum itu.Red Circle, sebuah studio di Kajang, Selangor hadir dengan siri animasi tersendiri, Robozeta.Siri tersebut mengisahkan lima robot yang perlu menjaga sebuah bandar dan satu punca kuasa.Bertemakan kebaikan melawan kejahatan (good versus evil), ia umpama siri Power Rangers versi Malaysia yang diubahsuai untuk tontonan kanak-kanak.Setiap watak jahat hadir dengan moral dan pengajaran tersendiri untuk dipupuk ke dalam jiwa penonton.Ketua Animator Red Circle Muhamad Hafiz Abd Samad berkata, idea animasi dibawa untuk proses pembentangan bersama Malaysia Digital Economy Corporatio pada 2016.“Kita berjaya mendapat tempat pertama dalam sesi itu,” katanya kepada MalaysiaNow.“Kemudian kita membangunkan satu video ‘teaser’ yang kemudian kami kembangkan menjadi 13 episod.”Dalam tempoh setahun, studio berkenaan berjaya menyiapkan musim pertama.Bahkan, siri animasi itu dibeli syarikat Media Corp dari Singapura dan ditayangkan di negara itu pada 2020.Katanya, Red Circle memperuntukkan wang sendiri yang diperoleh syarikat daripada perniagaan teras mereka bagi menghasilkan siri itu.“Kita ada minta geran pada 2017, namun jumlah yang diberi tidak mencukupi daripada apa yang kita mohon,” katanya.Studio itu kini sudah menyiapkan siri musim kedua dan sedang dalam perancangan untuk menjual slot tayangan di stesen tempatan.Sementara Pengarah Red Circle Dzahiruddin Ahmad Zabidi berkata, pihaknya optimis dapat menembus pasaran tempatan dan bersaing dengan nama-nama yang lebih dahulu bertempat.“Di Malaysia, siri yang ada sekarang banyak menumpukan kepada kanak-kanak. Tiada lagi genre untuk golongan remaja dan dewasa.“Bagi siri Robozeta, kami bawa genre superhero,” katanya.Dzahiruddin berkata, kepelbagaian genre itu penting dan tidak wajar jika formula satu-satu siri animasi lain ditiru semula.Katanya, bagi musim kedua, pihaknya merancang untuk mempekukuhkan data-data relevan sebelum mengeksport siri tersebut ke negara luar.Manakala Hafiz berkata, usaha mempromosi siri animasi di laman media sosial turut menerima maklum balas positif, selain berjaya mengembangkan jumlah peminat.Mereka juga sedang mencari rakan kongsi bagi menghasilkan cenderahti Robozeta dan pelbagai mainan kanak-kanak.Bagi Dzahiruddin, penghasilan siri itu yang memasuki musim kedua membuktikan keupayaan anak tempatan dalam masa yang singkat dan tanpa menggunakan terlalu ramai tenaga kerja.“Syarikat animasi di Malaysia tidak lestari, habis sahaja satu musim maka habislah syarikat.“Kitaran bisnes animasi di Malaysia masih belum sihat walaupun penonton semakin bertambah,” katanya.


Mahkamah bebaskan pemenang hadiah Nobel Filipina Ressa atas tuduhan elak cukai

Mahkamah membebaskan pemenang Hadiah Nobel Filipina Maria Ressa dan laman beritanya Rappler daripada tuduhan mengelak cukai, hari ini.
Ini sekali gus memberikan Ressa kemenangan dalam kes yang digambarkan oleh wartawan veteran itu sebagai sebahagian daripada corak gangguan.
Ressa, yang dianugerahkan Hadiah Keamanan Nobel bersama seorang wartawan Rusia pada 2021, merupakan pengasas Rappler.
Portal berita itu memperoleh reputasi tinggi dari segi pelaporan yang mendalam dan penelitian lengkap terhadap bekas presiden Rodrigo Duterte dan ketegasannya dalam memerangi dadah.
"Pembebasan ini bukan hanya untuk Rappler tetapi untuk setiap warga Filipina yang pernah dituduh secara tidak adil," kata Ressa selepas keputusan itu, sambil menyifatkan ia sebagai kemenangan untuk keadilan dan kebenaran.
"Tuduhan ini... bermotifkan politik... Salah guna kuasa yang melampau," katanya.
Kes pengelakan cukai itu berpunca daripada tuduhan agensi hasil negeri bahawa Rappler mengetepikan hasil penjualan resit depositari 2015 kepada pelabur asing daripada penyata cukainya, yang kemudiannya menjadi asas pengawal selia sekuriti untuk membatalkan lesen syarikat media itu.
Menurut Jabatan Kehakiman Filipina, ia menghormati keputusan mahkamah.
Ressa, 59, kini diikat jamin ketika dia memohon rayuan terhadap hukuman penjara enam tahun yang dijatuhkan pada 2020 atas sabitan fitnah.
Dia menentang beberapa tindakan undang-undang kerajaan yang mencetuskan kebimbangan antarabangsa mengenai gangguan media di Filipina, salah satu tempat paling berbahaya di Asia untuk wartawan.
Filipina menduduki tempat ke-147 daripada 180 negara dalam Indeks Kebebasan Akhbar Dunia 2022, dan Jawatankuasa Perlindungan Wartawan meletakkan Filipina di tempat ketujuh di dunia dalam indeks menjejaki kematian pengamal media di mana pembunuhnya hidup bebas.


Presiden UAE namakan anak sebagai putera mahkota Abu Dhabi, abang ke jawatan tertinggi

Emiriah Arab Bersatu (UAE) pada Rabu melantik naib presiden baharu, dua timbalan pemerintah dan seorang putera mahkota untuk Abu Dhabi.
Presiden negara itu Sheikh Mohammed bin Zayed Al Nahyan melantik abangnya Mansour bin Zayed Al Nahyan, yang berkhidmat sebagai naib perdana menteri, sebagai naib presiden manakala anaknya, Khaled bin Mohamed bin Zayed Al Nahyan dilantik sebagai putera mahkota ibu kota Emiriah Abu Dhabi, lapor Sputnik memetik laporan Agensi Berita Emirates (WAM) pada Rabu.
Menurut laporan itu, saudara lelaki presiden, Hazza bin Zayed dan Tahnoun bin Zayed, pula masing-masing dilantik sebagai timbalan pemerintah Abu Dhabi.


Baik buruk berkongsi tentang masalah mental di media sosial

Walaupun dianggap sesuatu yang “memalukan” atau “menggelikan” untuk berkongsi tentang kemurungan dan kesunyian dalam media sosial seperti Instagram, TikTok dan Twitter, pandemik Covid-19 merubah segalanya.Saban hari, media sosial dipenuhi dengan perkongsian kisah yang menceritakan hidup mereka kesunyian, bergelut dengan jangkaan dan harapan orang sekeliling, kekangan masa dan kesempitan wang serta macam-macam lagi.Dengan terbuka, mereka turut berkongsi pengalaman ketika disahkan mengalami penyakit mental dan jenis-jenis rawatan yang sedang diterima, malah ada juga yang menunjukkan pelbagai ubat-ubatan yang perlu diambil bagi memastikan mereka dapat menjalani hidup dengan baik.Pakar psikiatri dan psikologi juga mengakui trend tersebut semakin berkembang sejak pandemik Covid-19 melanda dengan ramai individu mengalami masalah kesihatan mental akibat kehilangan pekerjaan, berjauhan dengan keluarga, tekanan pembelajaran dan pekerjaan dan isolasi daripada rangkaian sokongan seperti rakan-rakan.Seorang pakar psikiatri, Dr Ahmad Rostam Md Zin melihat trend ini sebagai sesuatu yang wajar disokong terutama sekali mereka yang benar-benar sudah didiagnosis oleh doktor dan pegawai psikologi klinikal mempunyai masalah psikiatri.Beliau yakin dan percaya, setiap perkongsian yang membawa manfaat kepada orang ramai seharusnya diberi perhatian dan sokongan.Bagaimanapun, Rostam tidak bersetuju sekiranya trend tersebut memberikan naratif yang negatif terhadap penyakit dan rawatan psikiatri.Katanya, setiap pengalaman individu yang menjalani rawatan psikiatri adalah berbeza dan tidak wajar dijadikan tanda aras rawatan kepada individu yang lain.“Sebagai contoh, Pesakit A kata makan ubat S menyebabkan dia ada masalah ini dan itu. Contoh itu mungkin benar pada pesakit A tetapi tidak kepada pesakit B atau C dan sebagainya,” katanya kepada MalaysiaNow.“Memandangkan perkara negatif biasanya menjadi tumpuan di media sosial, maka ia boleh membentuk persepsi negatif yang terpesong pada rawatan dan ubatan. Ini akan menjadi ‘counter productive’ dalam usaha kita menggalakkan orang untuk mendapatkan rawatan.”Isu kesunyian amat sinonim dengan golongan muda yang seringkali dianggap terasing dengan masyarakat dan membesar dengan medium digital seperti internet.Ini menyebabkan kesunyian sukar ditangani kerana ia boleh jadi simptom kepada rangkaian masalah emosi yang lain seperti kemurungan (depression), keresahan (anxiety), skizofrenia (schizophrenia) dan gangguan bipolar (bipolar disorder).Meskipun kesunyian bukanlah sejenis penyakit mental, namun konsepnya sering dikaitkan dengan masalah mental yang kompleks kerana kekurangan interaksi sosial.Hakikatnya, kesunyian sesuatu yang tidak boleh dizahirkan dengan mata kasar tetapi boleh dirasai dengan mendalam.Lazimnya, isu kesunyian dan masalah mental sukar dikongsikan memandangkan ianya menjadi topik yang “taboo” atau cuba dielakkan untuk dibincangkan dalam kalangan masyarakat.Namun, dari situlah masalah sebenarnya timbul apabila kesepian mula berhubungan dengan media sosial yang pada akhirnya dilihat berjaya eksploitasi pengguna untuk terpaku pada skrin gajet masing-masing.Apabila terbiasa dan membesar dengan rutin ini, golongan muda terdedah kepada kesan psikologi yang kritikal iaitu mencipta ilusi bahawa dunia media sosial lebih indah berbanding dunia nyata.Akhirnya, media sosial menjadi tempat luahan dan diari aktif untuk generasi ini.Kesan dan akibatAtas sebab itu, Rostam sekali lagi mengingatkan supaya mereka sentiasa berhati-hati dengan penulisan dan isi kandungan perkongsian yang dimuat naik di media sosial memandangkan pengalaman diagnosis dan masalah individu adalah unik dan bukan generik.Tambahnya, nasihat dan pandangan yang diberikan secara terbuka oleh orang yang bukan ahli mampu menyebabkan lebih banyak masalah timbul kerana menyandarkan pengalaman sendiri dan bukan disasarkan pada masalah sebenar orang lain.Sementara itu, pakar psikologi kaunseling dari Universiti Pendidikan Sultan Idris (UPSI) Fauziah Mohd Saad berkata susulan hampir 70% pengguna media sosial terdiri daripada golongan muda, ia menjadi tumpuan utama mereka untuk berinteraksi dan mendapat rakan-rakan baru.Justeru itu, setiap perkongsian yang disiarkan perlu dinilai pada niat masing-masing sama ada untuk berkongsi pengalaman atau memancing simpati kepada mereka atas keadaan kesihatan mental yang dialami.“Kalau misalnya mereka mendapat komen yang bagus okaylah. Tapi dia kena terimalah sudalah anda kemurungan kemudian ada keluar komen yang menyakitkan hati.“Jadi, mampu tak dia terima? Bila anda sudah buat keputusan (untuk berkongsi) kena lah bertanggungjawab dengan keputusan anda.“Perkara yang sangat peribadi kita kongsikan kepada orang. Adakah mereka akan baik atau tidak dengan anda,” katanya kepada MalaysiaNow.Kelompok milineal bukan satu-satunya yang memonopoli tempoh penggunaan skrin, orang dewasa juga tidak terlepas.Ini menyebabkan mereka turut berasa kesunyian.Beberapa kajian di luar negara mendapati golongan dewasa lebih berasa sunyi apabila menjengah sosial media rakan-rakan yang giat memaparkan kehidupan peribadi seperti berkahwin, memiliki keluarga dan bercuti.Mereka ini akhirnya diselamatkan dengan perkongsian-perkongsian mengenai pengalaman dan rawatan kesihatan mental oleh golongan muda.Fauziah mengakui, trend tersebut membuka mata ramai pihak terhadap diagnosis kesihatan mental apabila ramai tampil secara sukarela meminta untuk diberikan slot kaunseling dan intervensi terhadap keadaan mental masing-masing.“Ini memudahkan kerja saya kerana sesi kaunseling ini melibatkan dua pihak yang bekerjasama untuk menyelesaikan satu isu yang dihadapi.”Sementara itu, Rostam yang juga setiausaha kehormat Persatuan Psikiatri Malaysia menegaskan agar sesiapa yang membuat hantaran dan perkongsian mengenai pengalaman menghadiri terapi dengan psikiatri suapaya mengekalkan nasihat mereka sebagai bentuk ulasan yang umum.Ini katanya kerana, pengalaman tersebut bukanlah tiket mereka menjadi penasihat tidak berbayar pula kepada orang lain.“Ini bahaya dan satu bentuk manipulasi.”Beliau menyarankan supaya pengikut-pengikut di media sosial dan orang awam yang membaca dan menonton perkongsian yang dimuat naik agar bersifat terbuka.“Pada masa yang sama perlu berhati-hati dalam respons, komen atau ketika menghubungi pemilik akaun.“Elakkan daripada menjadi penggalak kepada penggunaan media sosial yang tidak sihat seperti ‘unsolicited fund raising’ dan sebagainya,” katanya.


Penumpang rayu AirAsia jangan ‘musnahkan’ rancangan Aidilfitri

Seorang penumpang AirAsia hanya mampu meluahkan rasa kecewa apabila tiket penerbangan yang dibeli untuk pulang ke halaman kampung bagi menyambut Hari Raya Aidilfitri dibatalkan dan ditukar kepada tarikh baru tanpa mendapat persetujuannya.
Mohd Dahlan Mohd Noor, merancang untuk pulang ke Kota Bharu, Kelantan bersama isteri dan anak lelakinya pada 19 April depan dan sudah menempah tiket daripada syarikat penerbangan tambang murah pada harga RM141.96.
Berdasarkan tiket penerbangan yang dikongsi, beliau membuat tempahan itu seawal 23 April tahun lalu.
Bagaimanapun, Dahlan menerima satu notis e-mel daripada AirAsia pada 8 Mac lalu memaklumkan penerbangan dua hala itu dibatalkan dan ditukar kepada 22 April depan iaitu tarikh yang dijangka umat Islam akan menyambut Hari Raya Pertama.
Katanya, alasan yang diberikan AirAsia ialah "isu operasi".
"Kami beli tiket (bertarikh) 19 April sebab nak pulang awal supaya boleh membuat persiapan sewajarnya," katanya kepada MalaysiaNow.
"Ini tiba-tiba tukar kepada 22 April. Maknanya kami akan sampai kampung petang pada Hari Raya Pertama. Tak masuk akal.”
Menurut Dahlan, walaupun diberikan pilihan untuk mengubah tarikh penerbangan tanpa sebarang bayaran, dia masih tidak berpuas hati memandangkan AirAsia tiada penerbangan lain dalam tempoh 19 April hingga 21 April.
Malah, sekiranya dia ingin membeli tiket penerbangan baru bersama syarikat penerbangan lain, ini akan menelan kos antara RM3,000 hingga RM4,000.
Menurut Dahlan, dia masih belum memohon bayaran balik daripada AirAsia kerana sedang memikirkan pilihan alternatif untuk pulang ke Kota Bharu sebelum 22 April.
Selain daripada penerbangan itu, Dahlan juga membeli tiket penerbangan ke Kota Kinabalu yang mana sepatutnya berlepas dari Lapangan Terbang Antarabangsa Kuala Lumpur 2 (klia2) lebih empat jam daripada penerbangan pulang dari Kota Bharu pada 24 April depan.
Ini akan memberikan masa kepada Dahlan untuk mendaftar masuk bagasi dan berehat seketika sebelum menaiki penerbangan seterusnya.
"Tetapi saya dimaklumkan bahawa waktu penerbangan ini ditukar yang mana ia diawalkan kepada pukul 6.35 petang.
"Ini bermakna saya mempunyai masa kurang daripada tiga jam. Pastinya saya akan terkejar-kejar untuk menyelesaikan segala proses yang perlu dilalui sebelum dibenarkan ke penerbangan itu," tambah beliau.
Tahun lalu, MalaysiaNow turut menceritakan pengalaman pahit yang terpaksa dilalui Yadawwiyah Samani apabila terpaksa menyambut hari raya pertama dalam kereta apabila anaknya, Abdullah Aiman Abdul Ghaffar tidak dapat menaiki penerbangan untuk pulang ke Johor dari Kuala Lumpur.
Situasi itu menyebabkan Yadawwiyyah yang sedang menunggu di Lapangan Terbang Antarabangsa Senai, memandu hingga ke klia2 untuk menjemput anaknya sebelum meluahkan kemarahan kepada petugas AirAsia di situ.
Ketika dihubungi MalaysiaNow baru-baru ini, Yadawwiyah mengesahkan sehingga ke hari ini masih belum menerima bayaran balik berjumlah RM104 bagi pembelian tiket penerbangan yang dijadualkan berlepas pada 2 Mei tahun lalu itu.
"Belum dapat. Nampaknya 'burn' duit itu. Mujur jumlahnya tidak begitu besar.
"Saya kasihan kepada penumpang yang sudah berbelanja sehingga ribuan ringgit tetapi masih belum dapat duit mereka.
"Ini cara berniaga yang sangat tidak beretika," tambahnya.
MalaysiaNow sudah menghubungi untuk mendapatkan penjelasan AirAsia dan masih menunggu maklum balas daripada syarikat penerbangan tambah murah itu.


Kumpulan hak asasi selar Singapura laksana hukuman mati terhadap warga Malaysia cacat mental

Kumpulan hak asasi Lawyers for Liberty (LFL) hari ini menyelar kerajaan Singapura berhubung hukuman mati terhadap seorang banduan Malaysia yang memiliki IQ sebanyak 69, mengatakan negara bertamadun tidak seharusnya mengambil keputusan untuk menjalankan hukuman tersebut terhadap golongan cacat mental.Penasihat LFL N Surendran berkata Nagaenthran a/l K Dharmalingam disabitkan kesalahan pada 2011 kerana mengimport 42.72g diamorphine secara haram dan dijatuhi hukuman mati di bawah Akta Penyalahgunaan Dadah Singapura.Beliau berkata ibu Nagaentran dimaklumkan dalam surat daripada Perkhidmatan Penjara Singapura bertarikh 26 Oktober bahawa anaknya akan dihukum gantung sampai mati pada 10 November depan.“Nagaenthran bukan banduan hukuman mati yang biasa; dia mengalami kecacatan mental, dengan IQ sebanyak 69. Keadaannya sebangai OKU didiagnosis dan disahkan pakar psikiatri bertauliah yang berpangkalan di Singapura,” katanya dalam sebuah kenyataan.“Bagaimanapun, selama ini Singapura tidak mengendahkan semua rayuan supaya Nagaentran dikecualikan daripada hukuman mati.“Keputusan Singapura yang bertekad untuk meneruskan pelaksanaan hukuman ini adalah satu hal yang mengejutkan dan memualkan.”Mengingatkan Singapura sebagai sebahagian negara dalam Konvensyen PBB mengenai Hak Orang Kurang Upaya, beliau berkata republik itu telah “melanggar secara nyata” larangan di bawah undang-undang antarabangsa untuk melaksanakan hukuman mati terhadap orang yang mempunyai sebarang bentuk kecacatan mental selain turut mengabaikan gesaan Perhimpunan Agung PBB yang menyeru negara anggotanya tidak melaksanakan hukuman mati bagi “orang yang cacat mental atau tiada keupayaan intelektual”.Menyeru supaya hukuman mati terhadap Nagaenthran dihentikan, Surendran berkata ia merupakan pelanggaran serius undang-undang antarabangsa malah melayakkan Malaysia membuat aduan kepada Mahkamah Antarabangsa.“Kami berharap akal budi akan muncul, dan Singapura dapat menghentikan pelaksanaan hukuman mati terhadap golongan cacat mental.“Meneruskan hukuman gantung ini hanya akan merosakkan reputasi negara tersebut, dan ia tidak memberikan apa-apa kesan bagi menghalang dalang sebenar pengedaran dadah,” katanya.


Anggota PGA antara 3 lelaki didakwa rompak secara berkumpulan

Seorang anggota Pasukan Gerakan Am (PGA) Simpang Renggam dan penganggur mengaku tidak bersalah di Mahkamah Sesyen, di Johor Bahru, hari ini, terhadap pertuduhan melakukan rompakan berkumpulan dan dengan sengaja menyebabkan kecederaan ke atas seorang lelaki, akhir tahun lepas.Konstabel Haikal Fikri Anuar, 27, dua penganggur iaitu Razif Razali, 29 dan Muhammad Syukurilah Roszailah, 19, membuat pengakuan itu di hadapan Hakim V Mabel Sheela selepas pertuduhan dibacakan terhadap mereka.Mereka didakwa bersama-sama seorang wanita berumur 19 tahun, melakukan perbuatan itu di kawasan Medini Iskandar, Iskandar Puteri, dekat sini, pada 1.20 pagi, 25 Disember lepas. Bagaimanapun, wanita berkenaan gagal hadir ke mahkamah, hari ini.Kesemua mereka didakwa mengikut Seksyen 394 Kanun Keseksaan dan dibacakan bersama Seksyen 34 kanun sama, yang memperuntukkan hukuman penjara sehingga 20 tahun dan denda atau sebatan, jika sabit kesalahan.Pendakwaan dikendalikan Timbalan Pendakwa Raya Nur Sulehan Abd Rahman memohon ketiga-tiga tertuduh dikenakan jaminan RM30,000 setiap seorang.Peguam Jihad Syahida Nadia Zakaria yang mewakili Haikal Fikri, memohon mahkamah mengurangkan jaminan dengan alasan dia mempunyai seorang isteri dan anak berumur setahun tujuh bulan manakala Razif dan Muhammad Syukurilah yang tidak diwakili peguam, memberi alasan mereka tidak bekerja.Hakim mengenakan ikat jamin RM5,000 bagi setiap tertuduh dengan dua penjamin, perlu melaporkan diri di balai polis berhampiran kediaman setiap bulan, menyerahkan pasport kepada mahkamah serta tidak mengganggu saksi dalam kes tersebut.Mahkamah juga mengeluarkan waran tangkap terhadap wanita berkenaan dan menetapkan 24 Februari sebagai tarikh sebutan semula.


Jurulatih penerbangan maut dalam nahas pesawat terhempas di Ipoh

Seorang jurulatih penerbangan maut manakala seorang lagi cedera dalam insiden pesawat ringan terhempas di Jalan Dr Nazrin Shah, Sungai Rokam, Medan Gopeng di Ipoh malam tadi.
Mangsa yang maut ialah Fajim Juffa Mustafa Kamal, 52, dari Semenyih, Selangor manakala mangsa yang cedera ialah Muhammad Din Fikri Zainal Abidin, 62, dari Bukit Damansara, Kuala Lumpur.
Ketua Polis Perak Mior Faridalathrash Wahid berkata pihaknya menerima panggilan mengenai insiden itu pada kira-kira 8.10 malam dan siasatan awal mendapati kedua-dua jurulatih penerbangan bertolak dari sekolah latihan kapal terbang yang terletak berhampiran.
"Mereka dipercayai menaiki pesawat jenis Piper 28 dan cuaca adalah baik ketika kejadian.
"Pihak Berkuasa Penerbangan Awam Malaysia (CAAM) akan membuat siasatan untuk mengetahui punca kejadian," katanya kepada pemberita di lokasi kejadian.
Beliau berkata kedua-dua mangsa dibawa ke Hospital Raja Permaisuri Bainun di sini tindakan lanjut.
Difahamkan, pihak syarikat penerbangan BATS Aviation sudah menghubungi keluarga mangsa terlibat bagi memaklumkan kejadian.